cyanic-selkie/wikianc huggingface dataset:
བེ་རི་འཇིགས་མེད་ཀྱི་སྙན་རྩོམ་དེབ་ཕྲེང་བཞི་པ། ཚོར་བའི་རླབས་རིས།
མ་དང་མཁའ་འགྲོའི་ཚོགས་རྭ་མགྲིམས་འདོད་ཡོད་ན།། དག་པ་མཁའ་སྤྱོད་ཞིང་ལ་འགྲོ་དགོས་མི་འདུག ། གངས་ཅན་ཆོལ་གསུམ་བོད་རིགས་སྤུན་ཟླ་ཕོ་མོ། ། མ་དང་མཁའ་འགྲོའི་ཚོགས་རྭ་དངོས་ལས་ལྷག་པ། ། བདེ་བ་ཅན་ལས་ལྷག་པའི་བོད་ཀྱི་ཞིང་ཁམས། ། སངས་རྒྱས་ཀུན་ལས་ལྷག་པའི་རྩ་བའི་བླ་མ། ། ཤ་ཁྲག་གཅིག་ལས་གྲུབ་པའི་ཆོལ་གསུམ་བོད་རིགས༌། ། རྡོག་རྩ་གཅིག་ཏུ་སྒྲིལ་ནས་རང་ཡུལ་སྲུངས་དང༌། །
5 ཆོལ་གསུམ་བོད་རིགས། སྟོད་མངའ་རིས་སྐོར་གསུམ་རྫིང་དང་འདྲ། ། བར་དབུས་གཙང་རུ་བཞི་ཡུར་བ་འདྲ། ། སྨད་མདོ་ཁམས་སྒང་དྲུག་ཞིང་དང་འདྲ། ། དེ་གངས་ཅན་བོད་ཀྱི་ཞིང་ཁམས་རེད། །
ཞིང་འདི་ལས་ལྷག་པ་གཞན་ན་མེད། ། ཞིང་འདི་ཡི་བདག་པོ་བོད་མི་རེད། ། བོད་ཆོལ་གསུམ་སྤུན་ཟླ་རྣམ་པ་ཚོ། ། ཞིང་འདི་ལ་ཆིག་སྒྲིལ་གནང་རོགས་གྱིས། །
དགྲ་དམར་པོའི་ཐོག་ལ་ཁ་ཕོར་བཅང༌། ། གཉེན་ཕུ་ནུའི་མདུན་ལ་འཛུམ་ཀོང་བསྟན། ། དགྲ་བྱུང་ན་མདུང་རྩེ་མཉམ་དུ་གཏོད།། གྲོགས་བྱུང་ན་གྲི་སོས་མཉམ་དུ་བགོ།།
སྐྱིད་ལ་ཁའི་རྩྭ་ལ་མཉམ་ཟ་བྱེད།། སྡུག་སྔོན་མོའི་ཆུ་ལ་མཉམ་ཆུང་བྱེད།། སྐྱིད་རྫོགས་ལྡན་ཉི་མ་དགུང་ནས་བསུ། ། བོད་དབུ་ནག་མགོ་ཕང་གྱེན་ལ་བཏེགས། ། 6 རྒྱང་རིང་གི་སྙིང་སྡུག སྙིང་སྡུག་སྙིང་གི་ཐིག་ལེ། ། སྙིང་ནས་སྙིང་བཞིན་དྲན་ཡང༌། ། རི་བོ་ཧི་མ་ལ་ཡ། ། བརྒལ་ནས་འགྲོ་ས་མི་འདུག ། རི་བོ་ཧི་མ་ལ་ཡ། ། ཕར་ཙམ་གཟུར་རོགས་གནང་ན། ། སྙིང་སྡུག་སྙིང་གི་ཐིག་ལེ། ། ཐེངས་གཅིག་མཇལ་ཁ་ཞུ་ཆོག ། མི་ཉག་གངས་དཀར་རི་བོ། ། ཐག་རིང་རྒྱང་ལ་ཡོད་ཀྱང༌། ། གངས་དང་རླུང་བུའི་ཆ་འཕྲིན། ། ང་ཡི་རྣ་བར་ཐོས་བྱུང༌། ། ཐག་རིང་མགྲོན་པོའི་ངག་ནས།། སེམས་གཏམ་རླུང་ལ་བསྐུར་ན། ། ང་དང་ཆུང་འདྲེས་བྱམས་པའི། ། ལས་འབྲེལ་སླར་ཡང་མཐུད་རོགས། ། ༢༠༠༨།༤།༡༨། ནཻ་རུམགྲོན་ཁང་དུ་བྲིས།
1 གངས་དཀར་ཡག་མུན་པས་བཏུམས་སོང༌།། སེང་དཀར་མོ་མི་ཡུལ་འཁྱམས་སོང༌།། བོད་གངས་ཅན་ལས་དབང་འདི་ལ།། ལྷ་བླ་མས་སྤྱན་གྱིས་གཟིགས་རོགས།།
སྟག་ཤི་ཡང་རི་མོ་མི་ཡལ།། གཟིག་རྨས་ཀྱང་དཔའ་རྩལ་མི་མཉམ།། སེང་དཀར་མོའི་གདུང་རྒྱུད་བོད་ཕྲུག། དཔའ་རྩལ་དྲུག་ཉམས་ས་མ་རེད།།
ད་མི་ཡུལ་སྡོད་འདོད་མི་འདུག། གངས་དཀར་པོའི་རི་བོ་དྲན་བྱུང༌།། དགྲ་ནག་པོ་མཐའ་བསྐྲོད་བཏང་ནས།། དུས་ད་ནི་རང་ཡུལ་ལོགས་འགྲོ།
2 བོད་རིགས་གཞོན་སྐྱེས།
གངས་ལ་སྐྱ་མོ་བརྒལ་ནས།། མི་ཡུལ་ལུང་པར་སླེབས་ཀྱང༌།། མི་ཡུལ་བསྡད་འདོད་མི་འདུག། རང་ཡུལ་སེམས་ནས་དྲན་བྱུང༌།།
དགྲ་བོར་སྙིང་རྗེ་མེད་པས།། ཞི་བདེས་རང་དབང་རྩོད་པར།། མེ་མདས་དྲག་ཆར་ཕབ་ནས།། བོད་རིགས་སྟོང་ཕྲག་བསད་སོང༌།།
ཉེས་མེད་བོད་པ་ཁྲི་ཕྲག། ཁྲིམས་ཁང་ནང་ལ་བསྐྱལ་ནས།། གདུག་རྩུབ་སྣ་དགུ་གཏོང་པ།། ང་ཚོས་ནམ་ཡང་མི་བརྗེད།།
3 རང་ཡུལ་ལོག་འགྲོ གཞས་ཚིག བེ་རི་འཇིགས་མེད། གཞས་གཏོང་མཁན་ ནོར་བུ་ཚེ་རིང༌།
གངས་དཀར་ཡག་མུན་པས་བཏུམས་སོང༌།། སེང་དཀར་མོ་མི་ཡུལ་འཁྱམས་སོང༌།། བོད་གངས་ཅན་ལས་དབང་འདི་ལ།། ལྷ་བླ་མས་སྤྱན་གྱིས་གཟིགས་རོགས།།
ད་མི་ཡུལ་སྡོད་ས་མ་རེད།། གངས་དཀར་པོའི་རི་བོ་དྲན་བྱུང༌།། དགྲ་ནག་པོ་མཐའ་བསྐྲོད་བཏང་ནས།། དུས་ད་ནི་རང་ཡུལ་ལོགས་འགྲོ། བོད་རིགས་གཞོན་སྐྱེས།
Åï¤Å-DôP-mÅ-Áô¼-zºÛ-¬ï-PG རི་སུལ་ཁ་བས་བསྟིམས་པའི་ལྷག་རླུང་གསེབ། རྣམ་ཤེས་རླུང་དང་འགྲོགས་པའི་བ་དོའི་ལུས། གོས་མེད་གཅེར་བུར་འགྲིམས་པའི་སྐྱོ་གར་ལ། བརྩེ་སེམས་གོས་བཟང་སྐོན་པའི་བྱམས་ལྡན་སུ།
མེ་མདའི་བུ་ཡུག་འཚུབ་པའི་གཡུལ་ས་ན། ཚེ་སྲོག་རླུང་གིས་བདས་པའི་ཉམས་ཐག་འབུམ། ཟུངས་ཁྲག་ཡུར་ཆུ་འཐེན་པའི་གཤིན་ཐང་ནས། བདག་མེད་བམ་རོས་ཁེངས་པར་སུ་ཡིས་གཟིགས།
ལས་དབང་སྔས་སུ་བྱས་པའི་ལྷོ་མཐའ་ནས། མིག་ཆུས་གདོང་རིས་བརླན་པའི་ངུ་རྒྱངས་ཀྱིས། བྱང་བརྒྱུད་ཁ་བས་གཡོག་པའི་དུར་ས་ན། རྒྱང་རིང་མིག་གིས་ཅེར་བ་སུ་ཡིས་གཟིགས།
གཞན་གནོད་བཞི་ལས་ལྡོག་པའི་སྲིད་དོན་གྱིས། ཐར་པའི་ཁང་བཟང་མཛེགས་པའི་ལམ་ཟུར་ནས། ཕ་ས་དོན་དུ་གཉེར་བའི་རྨི་ལམ་ལ། རེ་བའི་རྨི་ཐག་འཕྱངས་པ་སུ་ཡིས་གཅོད།
མུ་ཡུལ་སྔས་སུ་བྱས་པའི་གྲུ་ཁ་ན། མི་ལོ་ལྔ་བཅུ་ཟིན་པའི་མཇུག་སྣེ་ནས། མི་ནུས་གདམ་བྱ་མང་བའི་མིག་འཁྲུལ་གྱིས། བྱིས་པའི་སེམས་ཁམས་བསླུས་པ་སུ་ཡིས་དཀྲོགས།
དགྲ་ལ་ཞི་མོལ་རེ་བའི་འཛུམ་མདངས་ཕག། གཉེན་ལ་རྒྱུག་རྡུང་ཕོག་པའི་ན་ཚ་ཡིས། ཀི་ཅོས་གནམ་ས་དབྲལ་བའི་ཁོར་ཡུག་ན། གཉིས་ཕན་འབྲས་བཟང་སྨིན་པ་སུ་ཡིས་རེ།
ནམ་མཁའི་འཇའ་རིས་མིག་གི་ལྟད་མོར་མཛེས། སྤྲང་པོའི་གླིང་བུ་ཕྱུག་པོའི་རྣ་བར་སྙན། ཞི་བའི་ལྟ་གྲུབ་བྱིས་པའི་བུ་རམ་གྱིས། བཀྲེས་ལྟོགས་སེལ་བའི་ལོག་རྟོག་སུ་ཡིས་བཟློག།
ཕ་རྒན་བསད་ནས་ཞགས་གསུམ་མ་ལོན་གོང༌། ཕ་མེད་དྭ་ཕུག་འཁྱམ་པོས་ཁ་བཏགས་སྣེ། ཕ་བསད་དགྲ་བོའི་མགུལ་ལ་འཐེན་པ་འདི། ཕ་བཟང་བུ་ཡི་གྲལ་གསེབ་སུ་ཡིས་བཞག།
ཁ་འདི་འཕྲེད་དུ་ཕྱེས་པའི་རྟེན་འབྲེལ་གྱིས། འཕྲེད་འཕྲེད་གཏམ་ལ་རྫོགས་མཐའ་མི་འདུག་པས། སེམས་ཀྱི་ཁྱེའུ་ཆུང་ངུས་པའི་མིག་ཆུ་རིས། འཕྲེད་དུ་འབབ་པའི་སྙན་ཚིག་འདི་ཉིད་སྤེལ། སྤྱི་ལོ་༢༠༠༨ཟླ་བ་༣ཚེས་༧ཉིན་སྤྱི་འཐུས་གྲོས་ཚོགས་སུ་བྲིས། གྲོས་ཚོགས་འཐུས་མི་ཁག་གཅིག་ལ་བལྟས་པའི་མཐོང་སྣང༌།
ཀ༽ བསྟོད་པའི་རྔ་ཆེན་རྡུང་བའི་སྦིར་སྒྲག་གིས།། དར་ལུང་རྣ་བའི་རྒྱལ་སྒོ་འཐོར་ལ་ཁད།། ངོ་དགའི་འཛུལ་མདངས་གཡོ་བའི་འཇའ་རིས་ཀྱི།། ཁྲ་ཆུང་མིག་གི་རྒྱལ་མོ་ལོང་ལ་ཁད།
སྐྱོན་བརྗོད་ཁོག་ལ་མུད་པའི་ཟུག་གཟེར་གྱིས།། ཡར་ཁོག་བྲང་གི་པགས་པ་དབྲལ་ལ་ཁད།། འཁོན་འཛིན་ནང་ལ་ཉར་བའི་སྙིང་ནད་ཀྱིས།། དམར་ཆུང་སྙིང་གི་ཁྲག་རྩ་གད་ལ་ཁད།།
ཁ༽ གཞན་སྐྱཽན་བརྗོད་དུས་ཡར་ངོའི་ཟླ་བ་ཤར།། རང་འཚང་སྦས་པའི་མར་ངོའི་མུན་པ་འཐིབས།། བར་མའི་མི་ལ་འུག་པའི་ཧ་རྒོད་མཛེར།། མཚན་ལྗོངས་གྲོགས་སུ་བསྟེན་པའི་ལྟད་མོ་མཐོང༌། ཆུ་ཆེན་རྦ་རླབས་ཕྱུར་བའི་ར་ཁ་ན།། ཟམ་ཆེན་རྐང་བཏེགས་དགོས་པ་མི་ཤེས་པའི།། མི་ཆེན་དཔོན་པོའི་གྲལ་ལ་འཚངས་བྱས་ཏེ།། གྲོས་ཚོགས་རྐུབ་ཀྱགས་བཟུང་བའི་ལྟད་མོ་མཐོང༌།
མི་ལ་ར་དུང་བུད་པའི་སྐད་ཅོ་གསེབ།། རང་ལ་ཉམས་མྱོང་མེད་པའི་ཟུར་ཐོ་རིང༌།། རྒྱུས་མེད་མི་ཚོགས་འདུས་པའི་ཁྲོམ་ར་ན།། རྫིག་ཉམས་གཞན་ལས་ཆེ་བའི་ལྟད་མོ་མཐོང༌།
མིག་གི་རྒྱལ་མོ་རྡོ་ཤེལ་ནས་པོས་བསྒྲིབས།། མཐོང་ཚད་རྫ་རིའི་མདངས་སུ་འཛིན་པའི་མདུན།། དཀར་གཙང་ཁ་བ་སྤུངས་པའི་ལྷུན་པོ་ཡང༌།། ནག་པོ་རྫ་ལ་འཁྲུལ་བའི་ལྟད་མོ་མཐོང༌།
བཟང་ངན་གཉིས་ཀ་ངན་པའི་ལམ་དུ་བསྡུས། དཀར་ནག་གཉིས་ཀ་ནག་པོའི་གཟུགས་སུ་ཤར།། མཐོན་པོའི་གནམ་ལ་བྱེ་མ་གཏོར་བའི་ལས།། བླ་མེད་བྱས་རྗེས་འཛིན་པའི་ལྟད་མོ་མཐོང༌།། ག༽ གནས་ལུགས་འཁྲུལ་མེད་ཁྲིག་སེར་རྟོགས་ན་ཡང༌། ཞི་བ་མཉམ་ཉིད་ངང་དུ་མཉམ་པར་བཞག ། རྡོག་སྣེ་གཡང་ལ་བཏེགས་པའི་ལོང་བ་ལ།། ལམ་སྟོན་ཆེད་སེམས་མེད་པའི་སྐྱོ་གར་རིང༌།།
བདེན་པ་བརྗོད་ན་མི་ལ་ཕོག་པས་དོགས།། རྫུན་པ་སྨྲས་ན་སྡིག་པའི་ལས་ལ་སྐྲག ། གནས་ལུགས་བདེན་དོན་ལྐུགས་པའི་བུ་རམ་བཞིན། ལྐོག་ནས་མུད་པ་ལྟད་མོ་དེ་རིང་མཐོང༌།།
མཐོང་ཚད་མི་ལ་ཁ་དགྲ་སྣ་དགྲ་བསགས།། ཐོས་ཚད་གཏམ་ལ་ཁ་རྡུང་ཚིག་རྡུང་གཏོང༌། བསམ་ཚོད་ཁ་ནས་མགོ་བཤད་མཇུག་བཤད་བྱེད།། ལི་སྐྱག་གསེར་དུ་འཛིན་པའི་ལྟད་མོ་མཐོང༌།།
ཐུགས་ཕན་གསོས་པའི་བརྗོད་དོན་སྣ་གཅིག་མེད།། གོ་རྒྱུ་ཡོད་པའི་སྐད་ཆ་ཚིག་གཅིག་མེད།། དུས་ཚོད་འཕྲོ་བརླག་གཏོང་བའི་གཏམ་བཤད་ཀྱིས།། མགོ་ཕང་གནམ་ལ་བཏེགས་པའི་ལྟད་མོ་མཐོང༌།།
ཁ་ནས་འདྲ་ཆགས་བཤད་པའི་གསུང་སྒྲོས་སྙན།། དོན་དུ་ལག་པ་འཆང་ས་གང་ཡང་མེད།། ནམ་མཁའི་འཇའ་དང་བྲག་ཆའི་སྟོང་སྐད་ཀྱིས།། གྲོས་ཚོགས་འུར་གྱིས་བཀང་པའི་ལྟད་མོ་མཐོང༌།།
སྤྱི་དོན་ཁ་བཤད་གནང་བའི་ལྕེ་རྩེ་རྣོ།། སྤྱི་རྒྱུ་སྒེར་བདག་བྱེད་པའི་ལག་པ་རིང༌།། སྤྱི་སེམས་སྙིང་ལ་མེད་པའི་ཁོག་སྟོང་འགའ།། སྤྱི་འཐུས་གྲོས་ཚོགས་འགྲིམ་པའི་ལྟད་མོ་མཐོང༌།།
འཛིན་སྐྱོང་བཀའ་ཤག་དྲུང་དུ་སྤྲེ་ལད་འཁྲབ།། ཕྱག་སྦྲེལ་འཐུས་མི་ཚོ་ལ་ཁ་རྡུང་གཏོང༌།། དམངས་སེམས་བསླུ་འགུག་བྱེད་པའི་ཆོ་ག་མཁན།། གྲོས་ཚོགས་རྐུབ་བཏེགས་གཟུང་བའི་ལྟད་མོ་མཐོང༌།།
ཁྱེད་ཚོ་ལངས་ན་ག་ཡང་ལངས་དགོས་སྙམ། ཁྱེད་ཀྱིས་བཤད་ན་ངས་ཀྱང་བཤད་དགོས་ཞེས།། ཕན་གནོད་འབྲེལ་བ་སྣེ་གཅིག་མེད་པ་ཡི།། གཏམ་བཤད་ཡང་ཡང་སྤེལ་བའི་ལྟད་མོ་མཐོང༌།།
ཚིག་གི་བརྗོད་བབ་བརླིང་པས་གཞན་ཡིད་འགུག། དོན་གྱི་གནས་བབ་ཟབ་པས་དོན་སྙིང་ལྡན།། ཆོས་སྲིད་གཉིས་ལྡན་དམངས་གཙོའི་སྲིད་གཞུང་ལ། ཕན་ཐོགས་ཡོད་པའི་གསུང་ཡང་མང་པོ་ཐོས།།
དམག་ཤོར་བའི་སྐྱོ་གར།
འཚུབ་མའི་རླུང་གིས་བདས་པའི་ཐལ་རྡུལ་ཁྲོད།། ཀླུང་རྟའི་ཀ་ཆེན་འགྱེལ་པའི་ཐང་སྟེང་ན།། ཟ་འོག་གོས་ཆེན་གོན་པའི་སྐུ་དྲག་ཆེས།། ལག་པས་དཔྲལ་རིས་འཕུར་བའི་སྐྱོ་གར་མཐོང༌།། ཕྲིན་ནས་གློག་འོད་འཐབ་པའི་ཐོག་ལྕེའི་ཁྲོད།། གསེར་གྱི་རྒྱ་ཕིབས་གཏོར་བའི་དགོན་མཐའ་ན།། གོས་ཆེན་ཆོས་གོས་གོན་པའི་བླ་སྤྲུལ་ཆེས།། ཕྱག་རྒྱ་སྙིང་ལ་སྦྱར་བའི་སྐྱོ་གར་མཐོང༌།། བརྒྱ་བསད་སྟོང་སྒྲིལ་བྱེད་པའི་ཀི་སྒྲའི་ཁྲོད།། ས་རུས་ཁྲག་གསུམ་འཐོར་བའི་གཡུལ་ས་ན།། རྒྱུ་མ་ཐང་སྟེང་དྲུད་པའི་དཔའ་བོ་ཚོས།། མ་མཆུ་མཆེ་བས་བཙུར་པའི་སྐྱོ་གར་མཐོང༌།། བཙན་འཛུལ་རླུང་རླབས་གཡོ་བའི་རི་གྲོང་སྣེ།། དུས་བདེ་གནས་འཇགས་མེད་པའི་གྲོང་གསེབ་ན།། ཁྱོ་ག་དགྲ་བོས་བསད་པའི་ཡུག་ས་མའི།། དྭ་ཕྲུག་ངུ་རྒྱངས་བྱེད་པའི་སྐྱོ་གར་མཐོང༌།།
དྲན་པའི་སྐྱོ་གདུང༌།
འདས་པའི་ལོ་ཟླ་སྐད་གཅིག་སྐད་ཅིག་གིས་བུད་ཐལ།། ད་ལྟའི་ཉིན་ཞག་ག་ལེ་ག་ལེ་ལ་འགྲོ་གིན།། མ་འོངས་ནམ་ཟླ་རིམ་གྱིས་རིམ་གྱིས་རང་འཛད་ནས།། མི་རྟག་སྒྱུ་མའི་རང་གཤིས་མི་ཚེ་འདི་རྫོགས་འགྲོ།། ཆུང་དུས་རྩེད་ར་འགྲིམས་པའི་སྤྲོ་སྣང་དེ་མ་ཐོབ།། གཞོན་དུས་ཆུང་མ་བསུས་ནས་ཁྱིམ་གཞིས་ཀྱང་མ་བཟུང༌།། རྒས་དུས་རེ་ལྟོས་བཅོལ་ས་བུ་ཚ་ཞིག་མེད་པར།། མི་རྟག་སྒྱུ་མའི་ལུས་འདི་རྨི་ལམ་བཞིན་རྫོགས་སོང༌།། ཆུང་དུས་ཐོས་པ་བསགས་པའི་སློབ་སྦྱོང་གི་འབྲས་བུ།། སྒོམ་ནས་རྒྱུད་ལ་སྦྱར་བའི་ཉམས་ལེན་ཙམ་མེད་པར།། ཁ་བཤད་ཆུ་ཡི་ལྦུ་བས་དུས་ཚོད་ཀུན་བསྐྱལ་ནས།། མི་རྟག་སྒྱུ་མའི་ལུས་འདི་སྟོང་པ་རང་ཆགས་སོང༌།། སྐྱིད་པའི་ཕ་ཡུལ་སླེབས་པའི་སྐལ་བ་དེ་མེད་འདྲ།། དྲིན་ཅན་ཕ་མ་མཇལ་བའི་ལས་འཕྲོ་དེ་མི་འདུག། དྲན་གདུང་སེམས་ཀྱི་མིག་ཆུ་ཁོག་པ་ལ་གཞུར་ནས།། མི་ཚེ་ས་མཐར་བསྐྱལ་བའི་ལས་དབང་འདི་སྐྱོ་བ།། སྤུན་མཆེད་གཉེན་ཚན་དུ་མའི་ཞལ་པར་ཙམ་ཐོས་བྱུང༌།། སྐབས་འགར་པར་དང་བརྙན་ཕབ་ལྟད་མོ་ཙམ་མཐོང་ཡང༌།། ཕན་ཚུན་ལྷན་དུ་འཛོམས་པའི་གོ་སྐབས་དེ་བརླགས་ནས།། མི་ཚེ་ཕལ་ཆེར་མི་ཡུལ་ལུང་པ་ལ་རྫོགས་སོང༌།། སྐྱེས་ས་འཚར་ས་བསིལ་ལྡན་བོད་ལྗོངས་ལ་ཡིན་ཡང༌།། རྒ་ས་ཤི་ས་ལྷོ་མཐའི་ཚ་བ་ནང་ངེས་པས།། རྒྱུས་མེད་མི་ཡུལ་འཁྱམས་པའི་ཉམ་ཆུང་གི་གྲྭ་རྐྱང༌།། བསམ་ཞིང་བསམ་ཞིང་སེམས་སྡུག་ན་བུར་བཞིན་འཐུལ་སོང༌།། མི་བཟད་སྐྱོ་བའི་ཚོར་རླབས་སེམས་ཁོང་ནས་འཕྱུར་ཡང༌།། གདོང་གི་བཤུ་སྐོག་མཉེད་པའི་འཛུམ་ཀོང་འདི་བསྟན་བཞིན།། མི་ཚོགས་འདྲ་མིན་གསེབ་ཏུ་འགྲོ་ཁུལ་རང་བྱེད་པ།། འཇིག་རྟེན་མི་ལུས་ལེན་པའི་ཡ་ཚུལ་ཙམ་ལོས་ཡིན།། ༢༠༠༨།༥།༡༧།ཉིན་དགེ་འོས་B.edའཛིན་གྲྭའི་ནང་གནན་ཐབས་མེད་པའི་སྐྱོ་སྣང་ཞིག་གིས་རྐྱེན་བྱས་ཏེ་དཀར་པང་ཐོག་ཐོལ་བྱུང་དུ་བྲིས།
ཁང་ཤུལ། ངང་པ་འདམ་ལ་ཟུག་པའི་མཚོ་འགྲམ་ན།། སྦལ་པའི་རྐྱལ་རྩལ་ངོམ་པའི་ཆུ་རླབས་གཡོ།། དབང་ཆེན་དཔོན་པོ་རྒུད་པའི་གསེར་ཁྲིའི་ཐོག། ཙི་ཙི་རྒྱུག་ཤར་གློད་པའི་འཚང་ཁ་ཆེ།། རྒྱལ་པོའི་ཕོ་བྲང་ཞིག་པའི་གྱང་རོ་གསེབ།། གསེར་ཤན་དངུལ་ཚགས་ཅན་གྱི་གསོལ་ཅོག་ཐོག། ཨ་རས་རྩྭ་རྡུལ་བསགས་པའི་གད་སྙིགས་ནང༌།། བཙུན་མོའི་ཚིགས་ཁོག་གོན་པའི་མཛུབ་མོ་མཐོང༌།། དགུང་ཀའི་མུན་པ་གཡོ་བའི་སྲོད་ལྗོངས་སུ།། ལྷོ་རླུང་བསིལ་པོ་ལྡང་པའི་མཚོ་འགྲམ་ནས།། འདས་སོང་རྒྱལ་པོའི་རྣམ་ཤེས་རླུང་གིས་བདས།།
ཕོ་མཐའི་རང་གཤིས། ཕ་རྒན་སྟ་རེས་བསད་པའི་ཤ་ཕ་དགྲ།། བུ་རྒྱུད་སྤྱང་པོས་སྐྱེས་སྐར་མཛད་སྒོ་ལ།། སྐུ་མགྲོན་གཙོ་བོར་དྲངས་པའི་ཚོགས་ར་ནང༌།། འཚམ་འདྲིའི་གསུང་བཤད་སྤེལ་བའི་སྒྲོག་སྦྱངས་སྙན།།
མ་རྒན་བཙན་གཡེམ་གཏོང་པའི་འཆལ་ཕོ་ལ།། སྲིང་མོ་བག་མར་བརྫངས་པའི་མཛད་སྟོན་ཐོག། མི་ཚོགས་བརྒྱ་ཕྲག་འཛོམས་པའི་ཚོགས་རའི་ནང༌།། ཆང་རག་ཞབས་ཏག་རྒྱག་པའི་མཛད་སྒོ་ཚུགས།།
ཕ་གཞིས་བཙན་འཕྲོགས་བྱས་པའི་དཔོན་ངན་ལ།། མེས་པོའི་གཅེས་ནོར་ལྐོག་རྔོན་ཕུལ་པའི་རྗེས།། བསླུ་མེད་མགོན་སྐྱབས་འཛིན་པའི་མཚན་ལྗོངས་སུ།། རྨི་ལམ་བདེན་པར་འཛིན་པའི་འཁྲུལ་སྣང་རིང༌།།
བུ་རྒྱུད་རྒྱུག་རྡུང་གཏོང་པའི་ཁྱིམ་མཚེས་མདུན།། ལྕེ་ལེབ་བྲང་ལ་ཐུག་པའི་འཁྲབ་གཞུང་གིས།། གྲོང་གྲོགས་ཁྱིམ་མཚེས་འདུས་པའི་འཚང་ཀ་གསེབ།། ཞེ་ལོག་སྐྱུར་མོ་ལྡང་པའི་ཚོར་སྣང་སྟེར།།
དམར་ཆུང་སྙིང་གི་གསོན་ཤུགས་ཤི་བ་དང༌།། བདོས་བཅས་ལུས་ཀྱི་སྟོབས་ཤུགས་ཉམས་པའི་བུ།། མགོ་བོ་ས་ལ་དྲུད་པའི་སྒྱུ་རྩལ་འདི།། གསོན་ཡང་ཤི་གྲལ་སྙེགས་པའི་སྣང་བརྙན་ཞིག།
དྲན་པའི་གདུང་དབྱངས།
གོང་ས་སྐྱབས་མགོན་ཏཱ་ལའི་བླ་མའི།། མཛད་པ་ནམ་མཁའི་མཐོངས་ལས་ཡངས་སོང༌།། འཕྲིན་ལས་རྒྱ་མཚོའི་གཏིང་ལས་ཟབ་སོང༌།། ཁྱོད་ཀྱི་བཀའ་དྲིན་ཡང་ཡང་དྲན་བྱུང༌།།
གོང་ས་སྐྱབས་མགོན་ཏཱ་ལའི་བླ་མས།། འཛམ་གླིང་ཞི་བདེའི་དབུ་ཁྲིད་གནང་སོང༌།། གངས་ཅན་བོད་ཀྱི་བདེན་མཐའ་གསལ་སོང༌།། ཁྱོད་ཀྱི་བཀའ་དྲིན་ཡང་ཡང་དྲན་བྱུང༌།།
གོང་ས་སྐྱབས་མགོན་ཏཱ་ལའི་བླ་མས།། སངས་རྒྱས་བསྟན་པའི་རྩ་བ་བཙུགས་སོང༌།། འཚེ་མེད་ཞི་བདེའི་ཆབ་སྲིད་སྐྱོང་སོང༌།། ཁྱོད་ཀྱི་བཀའ་དྲིན་ཡང་ཡང་དྲན་བྱུང༌།།
ཁྱོད་ལ་ཕུལ་བའི་ཡིག་ལན།
ཀ་ཡེ་རིག་འཛིན་དབང་ཕྱུག། ཁ་སང་གནང་བའི་ཨི་མེལ།། ག་ལེར་ཐེངས་གཅིག་བཀླགས་ཀྱང༌།། ང་རང་མགོ་བོ་འཐམ་སོང༌།།
ཅ་ཅོའི་དབྱིན་ཇི་སྐད་ཡིག། ཆ་རྒྱུས་དེ་ཙམ་མེད་པས།། ཇ་དང་ཆུ་བསྐོལ་འཐུང་ཞོར།། ཉ་ར་ཐེངས་གཅིག་བྱས་ཡིན།།
ཏ་རིན་བླ་ཆེན་མིན་ཡང༌།། ཐ་ཤལ་རང་ཞིག་མིན་པས།། ད་དུང་ཕ་ཡུལ་གཅིག་པའི༌། ན་ཚ་གློད་ཐབས་མི་འདུག།
པ་ཕ་ངོ་ཤེས་མིན་པའི།། ཕ་རོལ་གྲོགས་མོའི་སེམས་པ།། བ་བླའི་རྡོ་བཞིན་མཁྲེགས་ཀྱང༌།། མ་བཞག་བསྒྱུར་བཅོས་གནང་འོས།།
ཙ་རི་བསྐོར་མྱོང་མེད་ཀྱང༌།། ཚ་བའི་དཀའ་སྡུག་མྱོང་མྱངས།། ཛ་བཞིན་གུས་པའི་གྲོགས་མོ།། ཝ་བཞིན་བསྐྱུར་མདོག་མ་ཁ།།
ཞ་ལྟར་འཁྱོགས་པོ་མིན་ན།། ཟ་འཐུང་ཙམ་ཞིག་མིན་པར།། འ་རེ་འུ་རེ་བྱས་ནས།། ཡ་མེད་ག་ལ་གཏོང་སྲིད།།
ཧ་ཧ་གྲོགས་མོའི་བསམ་པ།། རྡོ་ལས་གྲུབ་པ་ཡིན་ཀྱང༌།། རྡོ་མཁན་མཁས་པ་ཡིན་ན།། ཨ་རེ་བཟོ་བཅོས་ལོས་ཐུབ།། འདི་ལ་དཔེ་བལྟས་ནས་རྩོམ་ཡིག་རེ་གཉིས་རེ་འབྲི་ཨེ་ཐུབ་ལྟོས། བེ་རི་སྨྱོ་པས་༢༠༠༧།༧།༡༨།ཉིན་བྲིས།
ཁྱོད་ཀྱི་སྐུ་བསོད་ཡར་ངོའི་ཟླ་བཞིན་འཕེལ།། ཁྱོད་ཀྱི་དབང་ཐང་དབྱར་གྱི་མཚོ་བཞིན་རྒྱས།། ཁྱོད་ཀྱི་སྙན་གྲགས་གཡུ་འབྲུག་བཞིན་དུ་གྲགས།། ཁྱོད་ཀྱི་འཁྲུངས་སྐར་ལང་ཡིས་ཁྱོད་ལ་བཀྲ་ཤིས་བདེ་ལེགས་ཞུ།།
དགའ་བའི་ཞབས་བྲོ་ས་གཞིའི་ཁྱོན་ལ་རྡུང༌།། སྐྱིད་པའི་གླུ་དབྱངས་བར་སྣང་མཐོངས་ནས་ལེན།། སྤྲོ་བའི་ཁ་བཏགས་ཁྱོད་ཀྱི་མགུལ་ནས་འཐེན།། ཁྱོད་ཀྱི་འཁྲུངས་སྐར་ལང་ཡིས་ཁྱོད་ལ་བཀྲ་ཤིས་བདེ་ལེགས་ཞུ།།
གངས་དཀར་རྩེ་དགུའི་དབུ་ཕང་དགུང་ལ་བཏེགས།། མགོ་ནག་བོད་ཀྱི་ལ་རྒྱ་སྙིང་ལ་བཅངས།། སྐུ་བསོད་དབང་ཐང་དར་བའི་རྟེན་འབྲེལ་ཆེད།། ཁྱོད་ཀྱི་འཁྲུངས་སྐར་ལང་ཡིས་ཁྱོད་ལ་བཀྲ་ཤིས་བདེ་ལེགས་ཞུ།།
ཧྥ་རེ་སི་གྲོས་ཚོགས་གོང་མའི་ཚོགས་ཁང་ནང་གི་མཐོང་ཐོས།
གཡུང་དྲུང་ལྷ་མི་དམུ་ཐག་མ་རྒྱུད་པར། རིམ་པ་བཅུ་གསུམ་ལྷ་ཡུལ་མ་བརྒལ་བར། སུམ་ཅུ་རྩ་གསུམ་ཞིང་དུ་སླེབས་པ་ཡི། ཚོར་བའི་རླབས་རིས་འབར་བའི་ཞིང་ཁམས་འགྲིམས། བྲམ་ཟེ་རྒན་པོའི་བློས་བསླང་མངོན་སུམ་དུ། ཤར་བ་ལས་ལྷག་མིག་གི་གཟི་ལེན་དཔལ། ཧྥ་རན་སི་ཡི་རྒྱལ་མོའི་ཕོ་བྲང་ཆེ། དེ་རིང་ཁྲ་ཆུང་མིག་གི་སྤྱད་ཡུལ་གྱུར།
ཀྱེ་མ་སྔོན་སོང་སྔོན་གྱི་བཙུན་མོ་ཞེས། རྣམ་པ་ལྷ་ལ་སྤྱོད་པ་འདྲེ་ཡི་སྲོལ། དམངས་ཀྱི་ཤ་ཁྲག་སྤྱོད་པའི་གདུག་ཅན་དག མི་མངོན་དབྱིངས་བུ་བརྫངས་པའི་ཤུལ་ལམ་ན།
རང་དབང་འདྲ་མཉམ་དམངས་གཙོའི་ལམ་སྲོལ་གྱི། དཔལ་ཡོན་ཉི་གཞོན་ཐོག་མར་ཤར་བ་ནས། བཀོད་ལེགས་མཛེས་པའི་བཙུན་མོའི་ཕོ་བྲང་འདི། ད་ཀོ་གྲོས་ཚོགས་འོག་མའི་ཚོགས་ཁང་གྱུར།
འཛམ་གླིང་དམངས་གཙོའི་ལམ་གྱི་སྔོན་གཤེགས་པ། རྒྱལ་ཁབ་འདི་ཡི་གྲོས་ཚོགས་འོག་མ་ཡི། མཐུས་མི་གསུམ་བརྒྱ་དྲུག་ཅུ་རྩ་དྲུག་པོ། ལོ་རེར་ངེས་ཅན་ཚོགས་ཐེངས་གཉིས་རེ་འདུག
ཡར་ཀི་ལྷ་ཡུལ་མར་ཀི་དམྱལ་ཁམས་སུ། ལྷུང་པའི་འབྲེལ་བརྗོད་ལམ་རིམ་མཁན་པོའི་སྲོལ། བཙུན་མོའི་ཕོ་བྲང་མི་དམངས་ཚོགས་ཁང་དུ། གྱུར་པའི་ཚུལ་འདི་མིག་གི་མངོན་སུམ་གྱུར།
ཕ་སའི་དག་ཞིང་དམྱལ་ཁམས་ལ་བསྒྱུར་བའི། སྐྱོ་གདུང་མཆི་མས་གདོང་རིས་བརླན་པའི་གཏམ། གྲོས་ཚོགས་འོག་མའི་མཇལ་འཕྲོད་ཁང་བཟང་དུ། མ་ལྷག་མ་ཆད་བདེན་པའི་ལམ་ནས་བརྗོད།
བདེན་པའི་རྒྱབ་ཏུ་ལངས་པའི་མཇུག་སྐྱོང་དང༌།། གདུང་སེམས་མཉམ་དུ་བསྐྱེད་པའི་ཐུགས་ཁུར་གྱི།། མི་ཕྱེད་མཛའ་བོའི་དམ་བཅའ་གསེར་གྱི་རི།། ནམ་གཞིགས་མེད་པའི་ཐ་ཚིག་སླར་ཚིག་སྒྲོག། འཆར་སྒོ་མགྱོགས་རིས་མ།
ལྷོ་མཐའི་རྒྱ་མཚོ་བ་ཚྭའི་འདམ་གྱིས་བསྙོགས།། བྱང་རྒྱུད་གངས་རི་ཤར་མཐའི་ཉི་མས་བཞུས།། མེས་པོའི་རྣམ་ཤེས་མེ་མདའི་ཁ་ནས་ཡལ།། མཛེས་མའི་ལང་ཚོ་ལོ་ཟླའི་དམག་གིས་བཀུམས།།
གྱང་རོ་འབུར་དུ་ཐོན་པའི་ཁང་ཤུལ་དང༌།། མིང་གི་ལྷག་མར་ལུས་པ་རྒྱལ་པོའི་མཚན།། མི་རྟག་བཙན་པོའི་དཔུང་གིས་འཇོམས་པ་ཡི།། འདུས་བྱའི་སྒྱུ་མའི་འཇའ་རིས་ཡལ་བ་མང༌།།
སྔོན་པོའི་གནམ་མཐའ་དཀར་ནག་སྤྲིན་གྱིས་སྒྲིབ།། མཐོན་པོའི་རི་བོ་སྨུག་པའི་གསེབ་ཏུ་འཚང༌།། མེས་པོའི་ཕ་ས་དགྲ་བོའི་རྡོག་པས་བརྗེས།། ཁང་བྱིའུ་ཉལ་ཚང་རི་བྱེའུ་སྐྱ་བོས་བཟུང༌།།
ཡོད་ཚད་ལས་ལ་བཅོལ་བའི་མི་རིགས་འདི།། ཕམ་ཉེས་མགོ་ཐོག་ལྷུང་བའི་མཚན་ལྗོངས་སུ།། རེ་བའི་རྨི་ལམ་སྒུག་ནས་གཉིད་པའི་མཐར།། ད་ནི་མི་ལོ་ལྔ་བཅུ་ཏག་ཏག་རྫོགས།།
ལྷ་ཡི་ལུང་བསྟན་སྙན་པོའི་ཚིག་རིས་དང༌།། གཉིད་ཀྱི་རྨི་ལམ་སྐྱིད་པའི་འཁྲུལ་སྣང་གཉིས།། འཁྲུལ་མེད་མངོན་སུམ་ཚད་མའི་སྣང་ངོ་ལ།། འཆར་བའི་རེ་བ་འདི་ཡིས་ད་དུང་ཕུང༌།།
སྟེང་ཕྱོགས་ལྷ་ཡི་ཞིང་ཁམས་ཤིན་ཏུ་མཐོ།། འོག་ཕྱོགས་དམྱལ་བའི་འཇིག་རྟེན་ས་འོག་གནས།། འཇིག་རྟེན་མི་ཡི་བདེ་སྡུག་འཚོལ་དགོས་ན།། ས་སྟེང་འཇིག་རྟེན་འདི་ནས་འཚོལ་ན་རན།།
རྒྱ་ནག་སྐུ་ཚབ་འབྲེལ་མཐུད་ད་དུང་གནས།། རྒྱ་གར་སྐྱོབ་གསོའི་ལྟ་རྟོག་ཤིན་ཏུ་ཟབ།། སྦྲང་རྩིའི་སྙིང་པོ་ཕྱུངས་པའི་མངར་ཆ་འདི།། བྱིས་པའི་ཁ་ལ་ཕྲོད་པའི་བྲོ་བ་ཞིག།
གྲོས་ཚོགས་འཐུས་མིའི་ཚོགས་ར་ཇེ་རྒྱས་རེད།། དྲི་བ་དྲིས་ལན་དུས་ཚོད་ཇེ་ལྷུག་རེད།། དགོངས་འཆར་གཏམ་བཤད་གནང་མཁན་ཇེ་མང་རེད།། གཟུགས་མཐོང་གསར་འཕྲིན་ལྷུང་མོ་ཇེ་ཆེ་རེད།།
གྲོས་གཞི་གྲོས་འཆར་ཇེ་མང་ཇེ་མང་རེད།། ལག་ལེན་ལག་བསྟར་ཇེ་ཉུང་ཇེ་ཉུང་རེད།། རྩ་དོན་གསུང་མཁན་དེ་བས་ཇེ་ཉུང་རེད།། འདི་དོན་རྨི་ལམ་ཡིན་ན་དགའ་བ་ལ།།
ལྷོ་མཐའི་ཚ་བས་ཕ་ས་དྲན་གསོ་གཏོང༌།། བསིལ་རླུང་དལ་བུས་སེམས་ཀྱི་ངལ་གསོ་སྟེར།། དགའ་སྐྱོ་བསྣོལ་མ་འཐབ་པའི་ཚོར་སྣང་གིས།། གདོས་བཅས་ལུས་འདི་ཤིང་བལ་བཞིན་དུ་གཡོ།།
མིག་དང་རྣ་བ་བཀབ་པར་མ་ནུས་པས།། ཚོར་སྣང་སྐྱུར་མོས་སེམས་ཁམས་བཟི་དྲགས་ནས།། ཟར་ཟིར་འུར་ཟིངས་འཁྲུག་པའི་མི་ཚོགས་ཁྲོད།། འཚང་ཁ་བརྒྱབ་ནསབོད་ཀྱི་ཟ་ཁང་འགྲིམས།།
ཁ་ལ་སྦྲང་རྩིའི་གསོལ་ཇ་འཐུང་ན་ཡང༌།། ལྕེ་ལ་མངར་མོའི་བྲོ་བ་མ་སླེབས་གོང༌།། ཚོར་སྣང་སྐྱུར་མོ་བཀག་ཀྱང་མ་ཁོག་པར།། སྨྱུ་གུའི་ལམ་ནས་ཤོག་གུའི་སྒང་ལ་སྐྱུགས།།
ད་ནི་དགུང་མོ་ཆུ་ཚོད་བཅུ་པ་རེད།། ཁོར་ཡུག་འདི་ནས་དག་ཞིང་མི་སླེབས་པས།། ཉལ་ནས་གཉིད་ཀྱི་འཁྲུལ་སྣང་རྨི་ལམ་དུ།། དག་པའི་ཞི་ཁམས་འགྲིམས་པའི་རེ་འཆང༌།། ༢༠༠༩།༣།༡༣།ཉིན་བྲིས།
ཕྱི་ལོ་ ༢༠༠༩ ཟླ་ ༡༡ ཚེས་ ༡༡ ཉིན། ཧྥ་རེ་རི་གྲོས་ཚོགས་འོག་མའི་མཇལ་འཕྲད་ཁང་དུ་བྲིས།
ཧྥ་རན་སི་གྲོས་ཚོགས་འོག་མའི་ནང་བསྐྱོད་པ།
གཟུགས་མེད་རྟོག་པའི་ཀློང་ནས་འཁྲུངས་པ་ཡི། ནུབ་ཕྱོགས་ཨོ་རྒྱན་ཞིང་ཁམས་ལས་འགངས་པའི། རྒྱལ་ས་པཱ་རི་སི་ཡི་དཀྱིལ་ཟུར་ན། བརྒྱ་སྦྱིན་ལྷ་ཡི་ཁང་བཟང་འདྲ་བ་མཐོང༌།
འདི་ནི་སྔོན་ཚེ་རྒྱལ་པོའི་རིང་ལུགས་སྐབས། དབང་ཆེན་ཚངས་པ་འདྲ་བའི་རྒྱལ་པོ་དག རིམ་པར་བྱོན་ནས་དབང་བསྒྱུར་བྱེད་ས་ཡི། ཧྥ་རན་སི་ཡི་རྒྱལ་པོའི་ཕོ་བྲང་རེད།
འབངས་སྡེ་གཅིག་ཏུ་སྒྲིལ་བའི་གྱེན་ལངས་འོག རྒྱལ་པོའི་ཚེ་སྲོག་མཚོན་རྩེར་གཟེར་བའི་རྗེས། བཀོད་ལེགས་ལྟ་ན་སྡུག་པའི་ཕོ་བྲང་འདི། ཡུལ་འདིའི་གྲོས་ཚོགས་གོང་མའི་ཚོགས་ཁང་གྱུར།
འཛམ་གླིང་དམངས་གཙོའི་སྲོལ་གཏོད་རྒྱལ་ཁམས་འདིར། གྲོས་ཚོགས་འཐུས་མི་སུམ་བརྒྱ་ལྷག་ཙམ་འདུག། དམངས་གཙོའི་ལམ་སྲོལ་ནུབ་ཕྱོགས་རྒྱལ་ཁམས་ནང༌། སྔོན་དུ་ཐོན་པའི་ཁྱད་ཆོས་ཤིན་ཏུ་མང༌།
མི་སྲུན་གཞན་དབང་བཙན་པོའི་གཉའ་གནོན་འོག། ཉམ་ཐག་འགྲོ་བ་མི་ཡི་མནར་གཅོད་ལ། གཅིག་ཏུ་རྒོལ་བའི་གྲོས་ཚོགས་གོང་མ་འདིས། བདེན་པའི་རྒྱབ་ལངས་བྱས་པ་ཉུང་ཉུང་མིན།
སེམས་ཀྱི་རྨ་ཁའི་ན་ཟུག་ཁོག་ན་བཅུམ། དགའ་སྐྱོ་བསྣོལ་མའི་མིག་ཆུས་གདོང་རིས་བརླན། སླར་ཡང་མཇལ་བའི་གྱེས་ཁའི་སྨོན་ལམ་བཅས། ཕྱིར་མིག་ཅེར་བཞིན་གོམ་ཁ་ཕྱི་ལ་སྤོས།
ཕྱི་ལོ་ ༢༠༠༩ ཟླ་ ༡༡ ཚེས་ ༡༢ ཉིན་ཧྥ་རན་སི་གྲོས་ཚོགས་གོང་མའི་མཇལ་འཕྲད་ཁང་དུ་བྲིས།
ཧྥ་རན་སི་ལྕགས་ཀ་རིང་མོ།
གྲོང་ཁྱེར་སྲང་ལམ་རྐང་པའི་འགྲོས་ཀྱིས་གཤགས༎ སྲོད་དུས་གློག་སྒྲོན་མཆེད་པའི་འོད་སྣང་ཁྲོད༎ མི་ཚོགས་ཁྲི་མ་འབུམ་གྱི་ཁྲོམ་གསེབ་ནས༎ ལྕགས་ཀྱི་ཀ་བ་རིང་མོའི་ལྗིད་ཉམས་མཐོང༌༎
ཕ་སའི་སྙིང་ནད་ཁོག་ནས་གཟེར་ན་ཡང༌༎ གདོང་གི་བཤུ་སྐོག་འཛུམ་པའི་ཟོལ་བརྟེན་ནས༎ ལྕགས་ཀྱི་ཀ་བ་རིང་མོའི་མདུན་ས་ན༎ འདས་དོན་དྲན་རྟེན་འདྲ་པར་ཁ་ཤས་བཏབ༎
ལྕགས་ཀ་ཉེ་འགྲམ་སུ་ཏྲ་ཧྥ་རེ(sutfleh)ཡི༎ ཧྥ་ལུགས་ཟ་ཁང་རྒྱས་སྤྲས་གསོལ་སྟོན་རིགས༎ མུད་པའི་འཕྲང་ལམ་བཙན་གྱིས་བརྫངས་པའི་ཞོར༎ གཞིས་བྱེས་བོད་ཀྱི་ལས་དབང་སླར་ཡང་གླེང༌༎ མཚན་ལྗོངས་དུས་ཀྱི་རྒྱལ་མོའི་རྒྱབ་ནས་དེད༎ སང་གི་ལས་རིམ་མང་པོས་མདུན་ནས་བསུས༎ གོམ་པའི་རྡོག་སྣེ་མགྲོན་ཁང་ནང་དུ་བསྒྱུར༎ ཉིན་ཐོ་གྲུ་བཞིའི་སྟོང་ཆ་སྐོང་ནས་ཉལ༎
རྒྱལ་མཚམས་མེད་པའི་གསར་འགོད་རང་དབང་ཁང་དུ་སླེབས་པ།
ཞོགས་པའི་ཉི་གཞོན་སྤྲིན་པའི་རུམ་དུ་བསྟིམས། སྨུག་ཞགས་སྟུག་པོས་བར་སྣང་ཁད་ཀྱིས་གཡོགས། མོ་ཊའི་འགྲོ་འདུག་རྩེན་པའི་འདུ་ལོངས་ཁྲོད། རྒྱལ་མཚམས་མེད་པའི་གསར་འགོད་ཁང་དུ་སླེབས།
དུས་རབས་གསར་པའི་བཟོ་བཀོད་མིག་ལ་མཛེས། ཤེལ་སྒོ་ནག་པོའི་ཕྲ་ལྡན་ཁང་བཟང་ནང༌། རྒྱལ་མཚམས་མེད་པའི་དྲང་བདེན་གསར་འགོད་གྱི།
ལས་བྱེད་འདི་ཚོ་དེ་རིང་དངོས་སུ་མཇལ། རང་དབང་འདྲ་མཉམ་དམངས་གཙོའི་གཞུང་ལམ་ནས། བཙན་འཛུལ་གཉའ་གནོན་སྒེར་གཅོད་རིང་ལུགས་ལ། རྒོལ་བའི་དྲང་བདེན་གསར་འགྱུར་རྒྱུད་ལམ་ཁག དཀར་གསལ་འོད་སྣང་ཕྱོགས་མེད་འདི་ནས་འཕྲོ། ཕ་སའི་ཁྲག་མཚོ་དྲོན་མོའི་རླབས་ཀྱི་རིས། མིག་ཆུའི་ཟོལ་དུ་འབབ་པའི་ཞུ་སྙན་གཏམ། མི་ངོ་དངོས་འཕྲོད་བྱུང་བའི་འབབ་སྟེགས་ནས། བྲེལ་མེད་དལ་གྱིས་འབབ་པའི་གོ་སྐབས་ཐོབ།
རྨི་ལམ་མ་ཡིན་སད་ནས་ས་འདིར་འབྱོར། འཁྲུལ་སྣང་མ་ཡིན་དྲན་པའི་རང་ངོ་འཕྲོད། སད་ནས་དྲན་པའི་རང་ངོ་འཕྲོད་བཞིན་དུ། གོ་སྐབས་འདི་ཡི་མཇུག་སྣེ་དེ་རིང་ཟིན།
དྲ་རྒྱའི་བརྡ་འཕྲིན་མི་མངོན་དབྱིངས་ནས་བཀག ཁ་པར་བརྒྱུད་ལམ་བཙན་གྱིས་འགོག་པ་སོགས། གནས་ལུགས་བདེན་པའི་ཞལ་རས་ཟླུམ་པོ་ལ། མུན་ནག་རྫུན་གྱི་སྤྲིན་པ་བཏིབས་པས་བསྒྲིབས།
ཤར་ནུབ་འཇིག་རྟེན་ཟླུམ་པོའི་ཁོར་ཡུག་ན། སུ་དང་གང་གི་མཐོང་ཐོས་མི་ནུས་པའི། བདེན་པའི་འོད་སྣང་སྒྲིབ་པའི་ཡོལ་ནག་ལ། ལྷན་ཁང་འདིས་ཀྱང་སྐྱོ་བའི་ཤུགས་རིང་འབྱིན།
ཕྱི་ལོ་ ༢༠༠༩ ཟླ་ ༡༡ ཚེས་ ༡༣ ཉིན་གུང་བྲིས། རྒྱལ་ས་པ་རི་སི་མགྲོན་ཁང་དུ་བྲིས།
རྒྱལ་སྤྱིའི་ཉེས་ཡང་ཚོགས་པའི་ནང་སླེབས་པ། སྨུག་པའི་ཡོལ་བ་དལ་གྱིས་དལ་གྱིས་ཕྱེས། སྤྲིན་པའི་་འོག་ནས་ཉི་འོད་ཅུང་ཟད་འཚེར། གུང་ཚིགས་ལངས་ཟོས་བྱས་རྗེས་ཟ་ཁང་ནས། པ་རེ་སི་ཡི་གྲོང་ཁྱེར་སླར་ཡང་གཤགས།
ས་འོག་མེ་འཁོར་འཚང་ཀ་གཞན་བས་ཆེ། མི་ཚོགས་འདུ་ལོངས་སྐར་མའི་གྲངས་ལས་མང༌། བྲེལ་ཟིངས་བསྣོལ་མར་འཐབ་པའི་མཇུག་སྣེ་ནས། རྒྱལ་སྤྱིའི་ཉེས་ཡང་ཚོགས་པའི་སྒོ་འགྲམ་སླེབས།
བཟོ་བཀོད་ཁང་བཟང་དུས་རབས་སྔོན་དུ་ཐོན། ཡང་དག་བྱམས་དང་བརྩེ་བས་རྗེས་ནས་དེད། དྲང་བདེན་གནས་ལུགས་ཟབ་མོས་མདུན་ནས་བསུ། ལྷན་ཁང་འདི་ཡི་ཁྱད་ཆོས་བརྗོད་ལས་འགོངས།
ངོ་འཕྲོད་རྒྱུན་ལས་བརྒྱད་དང་ལྷན་ཅིག་ཏུ། མཇལ་འཕྲོད་ཁང་དུ་གཏམ་གྱི་སྒོ་མོ་ཕྱེས། རྨ་ཁ་མ་སོས་ཁྲག་རྒྱུན་མ་བསྐམ་པའི། ཕ་སའི་སྐྱིད་སྡུག་ངུ་ངག་ལམ་ནས་ཞུས།
གདུང་སེམས་མཉམ་དུ་བསྐྱེད་པའི་གསུང་ལན་དང༌། འབྱུང་འགྱུར་མདུན་ལམ་འགྲིམས་པའི་ལམ་སྟོན་གཉིས། ད་ལྟའི་ལག་ལེན་བསྟར་རྒྱུའི་བཀའ་མོལ་གསུམ། བག་ཕེབས་དལ་འབབ་ཆུ་བོའི་རྒྱུན་བཞིན་འཇོ།
ཕྱི་ལོ་ ༢༠༠༩ ཟླ་ ༡༡ ཚེས་ ༡༣ མཚན་མོར་ཧྥ་རན་སི(France)རྒྱལ་ས་པ་རི་སི (Pares Hotel commerce)མགྲོན་ཁང་དུ་བྲིས།
རིག་པ་ཆོས་ཚོགས་སུ་བསྐྱོད་པའི་མཐོང་ཐོས། པ་རེ་སི་༼parese ༽ཡི་གྲོང་ཁྱེར་ཧ་ཅང་ཆེ། ། ཁོམ་མེར་སེ་༼commerce༽ ཡི་མགྲོན་ཁང་ཤིན་ཏུ་མཐོ། ཉིན་གསུམ་རིང་ལ་མཛད་རིམ་ཤིན་དུ་མང༌། ལུས་སེམས་བྲེལ་བའི་ཨ་ཐང་ཧ་ཅང་ཆད།
གསུང་སྙན་བྱེའུས་ཞོགས་པའི་རྨི་ལམ་དཀྲོགས། གོམས་འདྲེས་མེད་པའི་ཞོགས་ཟས་བཙན་གྱིས་བརྫངས། མོ་ཌའི་ནང་དུ་རས་པ་ཆོས་ཚོགས་འགྲིམས། མགོ་སེར་མགོ་ནག་བརྒྱ་ཕྲག་མཉམ་དུ་འཛོམས།
ཞི་བདེའི་ར་བ་མཐོན་པོའི་ཁོར་ཡུག་འདིར། བྱམས་བརྩེ་ཁོར་ལག་ཡངས་པའི་ཚོགས་ར་འདིར། དམ་པའི་རང་འོད་འཚེར་བའི་ཆོས་ཚོགས་འདིར། ནང་ཆོས་སྐྱབས་སུ་བསྟེན་པའི་མགོ་སེར་མང༌།
རང་དབང་བག་ཕེབས་རྩེན་པའི་སྡིངས་ཆ་འདིར། ཉམ་ཐག་བོད་དོན་བདེན་པའི་རྒྱབ་སྐྱོར་བ། རྣམ་པ་མི་འདྲ་ཚོགས་ཁག་བཅུ་བཞི་འདུས། འབྲེལ་བརྗོད་མི་འདྲ་་གཏམ་བཤད་སྣ་ཚོགས་སྤེལ།
ནམ་མཁའ་མཛོད་ལ་དབང་བའི་འབྱོར་ལྡན་དང༌། དྲང་བདེན་སྲོག་དང་བསྡོས་པའི་རྩ་དོན་ཅན། བྱམས་བརྩེ་སྙིང་ལ་ཉར་བའི་སྙིང་རྗེ་ཅན། ཚོགས་ར་འདིའི་ནང་འཚང་ཁ་ཤིན་ཏུ་ཆེ།
ཕ་སའི་སྐྱིད་སྡུག་མིག་ཆུའི་ལམ་ནས་བགྲངས། བདེན་པའི་རེ་བཅོལ་ཕྱག་རྒྱའི་སྣེ་ནས་ཞུས། འབྱུང་འགྱུར་འཆར་འགོད་ངུ་ངག་གཏམ་གྱིས་བཤད།་ ཆུ་ཚོད་གཉིས་ཀྱི་མཛད་རིམ་ཡུད་ཀྱིས་བསྐྱལ།
ཕྱི་ལོ་ ༢༠༠༩ ཟླ་ ༡༡ ཚེས་ ༡4 ཉིན་གུང་རས་པ་ཆོས་ཚོགས་ནང་དུ་བྲིས།
ཧྥ་རན་སི་བོད་རིགས་ཚོགས་པ།
ཞོགས་པའི་མཛད་རིམ་རྨི་ལམ་ཇི་བཞིན་བསྡུས༎ ཉིན་གུང་གསོལ་ཚིགས་ཟ་ཁང་ནང་དུ་ཟོས༎ ངལ་གསོ་མེད་པའི་མཛད་རིམ་དོགས་པོའི་སྣེར༎ རིག་པ་ཆོས་ཚོགས་ཁང་དུ་སླར་ཡང་བཅར༎
རྒྱལ་ས་པ་རེ་སི་ལ་གནས་བཅས་པའི༎ སྐྱབས་བཅོལ་བོད་རིགས་ཚོགས་པའི་གདན་ཞུ་ལྟར༎ ཤ་ཁྲག་གཅིག་པའི་སྤུན་ཟླ་བརྒྱ་ཕྲག་དང༌༎ ལྷན་ཅིག་འཛོམས་པའི་སྐལ་བཟང་དགའ་སྟོན་ཐོབ༎
མི་བདག་བདག་ཏུ་གྱུར་པའི་མཚན་ལྗོངས་ན༎ བདག་པོ་ཕྱིར་འབུད་གཏོང་བའི་ལོ་ཟླའི་ནང༌༎ ཤར་ནུབ་རྒྱལ་ཁབ་སུམ་ཅུ་སོ་བདུན་ལ༎ ཉམ་ཐག་བོད་རིགས་འཁྱམས་པའི་སྐྱོ་གར་རིང༌༎
མི་ཡུལ་སྐྱིད་པའི་ལྷ་ཡུལ་ཡིན་ཡང་རུང༌༎ རང་ཡུལ་སྡུག་པའི་དམྱལ་ཁམས་ཡིན་ན་ཡང༌༎ མགོ་བོའི་ཀླད་རྒྱ་ས་ལ་མ་འཐོར་བར༎ ཕ་སའི་རྩམ་པའི་ཞེ་ཁོག་སུ་ཡིས་བརྗེད༎
བདོས་བཅས་གཟུགས་པོ་ཕྱོགས་མཐར་གྲམས་ན་ཡང༌༎ མ་བཅོས་སེམས་ཀྱི་རྡོག་རྩ་གཅིག་ཏུ་སྒྲིལ༎ ཕྱོགས་འདིའི་བོད་རིགས་ཚོགས་པའི་ལས་འགུལ་ཁག། མ་ལྷག་མ་ཆད་ལས་སྡོམ་ཚུལ་དུ་བགྲངས༎
འདས་པའི་ཁྲག་རིས་སྙིང་གི་དཀྱིལ་ན་བྲིས།། ད་ལྟའི་དཀའ་སྡུག་པང་གི་ནང་དུ་བླངས༎ མ་འོངས་ཕུག་བསམ་གོམ་པའི་སྣེ་ལ་སྟེགས༎ རྒྱལ་ཁའི་སྔོན་བརྡ་བསུ་བའི་ལམ་སྟོན་ཞུས༎
ནུབ་ཕྱོགས་རང་དབང་ལུང་པའི་གྲོང་ཁྱེར་ནང༌༎ སྡུག་དང་མིག་ཆུས་སེམས་ཁོང་ཁེངས་པ་ཡི༎ ཁྲག་རྒྱུན་གཅིག་པའི་བོད་རིགས་སྤུན་ཟླ་ཚོས༎ དྲན་རྟེན་འདྲ་པར་བཏབ་པའི་འཚང་ཁ་ཆེ༎
དུས་ཀྱི་རྒྱལ་མོའི་བཀོད་སྒྲིག་བཙན་པོའི་འོག། ཞེ་ཆགས་སེམས་ཀྱི་ཁྱེའུ་ངུ་བཞིན་དུ༎ གྱེས་མཇལ་བྱས་པའི་དགོད་སྒྲའི་འཛུམ་ཀོང་གསེབ༎ དལ་གྱིས་འབབ་པའི་མིག་ཆུ་ངང་གིས་འཁྱིལ༎
དགུང་དུས་མུན་པའི་རུ་ཚོན་སྒྲེངས་པའི་གསེབ༎ གྲོང་ཁྱེར་དཀྱིལ་གྱི་མེ་འཁོར་འབབ་ཚུགས་རྒྱུད༎ ཧྥ་རན་སི་ལ་མཐའ་མའི་གྱེས་མཇལ་གྱིས༎ བྷེལ་ཇམ་འགྲིམས་པའི་ལམ་སྣེ་ཁད་ཀྱིས་བཟུང༌༎
སྲོད་དུས་རླུང་ལྟར་མགྱོགས་པའི་མེ་འཁོར་ནང༌༎ གློག་ཀླད་སྒོ་འཕར་ཕྱེས་ནས་བརྙན་པར་བལྟས༎ དགའ་སྐྱོ་འདྲེས་མའི་ཚོར་འདུ་གཡོ་བཞིན་དུ༎ འབོར་རྩོམ་འགའ་ཞིག་གློག་ཀླད་ངོས་སུ་བྲིས༎ སྤྱི་ལོ་ 2009་ཟླ་ 11་ ཚེས་14་དགུང་མོ་ཆུ་ཚོད་ 8 པར་ཧྥ་རན་སི་ནས་བྷེལ་ཇམ་དུ་བསྐྱོད་པའི་མེ་འཁོར་ནང་བྲིས།
མདང་གི་མཚན་མོར་ཧྥ་རན་སི་ནས་ཐོན༎ མེ་འཁོར་མྱུར་ཚོད་ནམ་མཁའི་གློག་ལྟར་འཁྱུགས༎ ཐུན་གསུམ་མཚན་མོར་མེ་འཁོར་འབབ་ཚུགས་ནས༎ མོ་ཊའི་ནང་དུ་ཡོན་ཏན་གླིང་ལ་འབྱོར༎
ཤར་ནུབ་ལུགས་ཀྱི་གསོལ་སྟོན་སྣ་ཚོགས་ལས༎ བོད་ཐུག་ཚ་བོའི་རིན་ཐང་སླར་ཡང་སྙེད༎ ཤིན་ཏུ་བཀོད་པ་ལེགས་པའི་ཉལ་ཁང་ནས༎ ངེས་མེད་རྨི་ལམ་སྒྱུ་མའི་གྲོང་ཁྱེར་འགྲིམས༎
ཞོགས་པའི་མཁའ་དབུགས་གངས་ཅན་བོད་ལྟར་གཙང༌༎ སྔོ་ལྗང་ལྗོན་པའི་ནགས་ཀྱི་ཁོར་ལག་ཡངས༎ བདེ་ཆེན་ཞིང་བཀོད་འདྲ་བའི་ཆོས་ཚོགས་འདིས༎ དབེན་པའི་རི་སུལ་འགྲིམས་པའི་དྲན་གསོ་གཏོང༌༎
ཉིན་བྱེད་འཁོར་ལོ་གནམ་གྱི་དཀྱིལ་ནས་འཁོར༎ མོ་ཊའི་ནང་ནས་སྤྱི་ལེ་བརྒྱ་ཕྲག་བརྒལ༎ ཡིད་འོངས་མཛེས་ལྗོངས་མིག་གིས་སྤྱད་པའི་ཞོར༎ བྷེལ་ཇམ་གྲོང་ཁྱེར་བྷ་ར་སི་ལ་འབྱོར༎
གསེར་གྱི་རྟ་ཕོའི་ཏོག་ལྡན་ཁང་བཟང་དང༌༎ བྱིས་པས་གཅིན་རྒྱང་བྱེད་པའི་འདྲ་བརྙན་སོགས༎ གཏམ་རྒྱུད་སྣ་མང་ལྡན་པའི་ཁྱད་ཆོས་ཅན༎ གྲགས་སྙན་གང་སར་ཁྱབ་པའི་ལྟད་མོ་མང༌༎
ཕྱེད་ཡོལ་དུས་ཚིགས་གསེར་བཞིན་དམ་འཛིན་བྱས༎ ཡོབ་རོབ་གནའ་མཐུན་གྲོས་ཚོགས་ཁང་དུ་བཅར༎ འཐུས་མི་བརྒྱ་ཕྲག་འཛོམས་པའི་གྲོས་ཚོགས་ཐོག། དངོས་བཅར་ལྟད་མོ་མཐོང་བ་དེ་རིང་ཡིན༎
ནམ་མཁའི་བྱ་ལམ་གོང་མ་ལ་སྙེགས་པའི༎ ཤེལ་སྒོ་ནག་པོའི་ཕྲ་ལྡན་སྒེར་ཁུང་ཅན༎ ཚོགས་ཁང་ཆེན་མོའི་ཐོག་བརྩེགས་སྡེ་ཚན་ཁང༌༎ དམིགས་བསལ་བོད་དོན་མཇལ་འཕྲད་གོ་སྐབས་ཐོབ༎
མ་མཐོང་རྒྱང་གྲགས་གཞན་ལས་ཆེ་བ་ཡི༎ ཡོབ་རོབ་མཉམ་འབྲེལ་ཚོགས་པའི་ལས་ཁུངས་སུ༎ བོད་དོན་གླེང་བའི་གོ་སྐབས་ལྷུར་བླངས་ནས༎ མི་ངོ་དངོས་མཇལ་བྱས་པ་དེ་རིང་ཡིན༎
མི་བདག་བདག་ཏུ་བཟུང་བའི་གུང་ཁྲན་གྱིས༎ བདག་པོ་རྒྱངས་འབུད་བྱས་པའི་བོད་རིགས་མི༎ མི་སྤྱོད་ལས་འདས་གཡོ་རྫུན་འདྲ་མིན་འོག། བསད་བཟུང་རྡུང་བརྡེགས་བྱས་ཚུལ་ལོ་རྒྱུས་གླེང༌༎ ཡོབ་རོབ་མཉམ་འབྲེལ་བོད་དོན་རྒྱབ་སྐྱོར་གྱི༎ ཚོགས་གཙོ་མཆོག་གི་བོད་དོན་འབྲེལ་བའི་གཏམ༎ རྟག་ཆད་གཡང་ས་གང་དུའང་མི་ལྷུང་བའི༎ དོན་ཚན་གསུམ་གྱི་ལམ་སྟོན་ལྷུག་པོ་གནང༌༎
ཁང་ཆེ་དེ་ནས་དལ་གྱིས་གྱེས་མཇལ་ཞུས༎ ས་འོག་འབབ་ཚུགས་རྒྱུད་ནས་མེ་འཁོར་འགྲིམས༎ ན་ལེནྡྲ་ཡི་ཆོས་ཚོགས་ནང་དུ་འབྱོར༎ ཅ་ལག་ཕབ་ནས་རེ་ཞིག་ངལ་གསོ་བྱས༎
2009།11།15།ཉིན་རྒྱབ་ཆུ་ཚོད་ 4 པར་ན་ལེནྡྲ་ཆོས་ཚོགས་ནང་དུ་བྲིས།
བྷེལ་ཇམ་བོད་རིགས་ཚོགས་པ།
ཉི་མའི་གོ་ལ་ནུབ་མཐའི་སྤྲིན་གསེབ་ཡིབས༎ ལས་གྲྭ་ཕལ་ཆེར་ལས་ཐག་གཅོད་ལ་ཉེ༎ ན་ལེནྡྲ་ནས་ས་འོག་མེ་འཁོར་རྒྱུད༎ བྷེལ་ཇམ་བོད་རིགས་ཚོགས་པའི་མཇལ་འཕྲད་བཅར༎
ཟློག་མེད་ལས་དབང་འོག་ནས་ཁ་གྲམས་ཀྱང༌༎ ཕུགས་བསམ་ལུས་ཟུངས་ཁྲག་རྒྱུན་གཅིག་པ་ཡི༎ སྐྱབས་བཅོལ་བོད་རིགས་སྤུན་ཟླ་བརྒྱ་ཕྲག་ལྷག། བྷ་ར་སིལ་གྱི་ཟ་ཁང་ཞིག་ཏུ་འཛོམས༎
ངེས་མེད་ས་མཐར་འཁྱམས་པའི་བོད་རིགས་ཚོ༎ རྡོག་རྩ་གཅིག་ཏུ་སྒྲིལ་བའི་ནུས་ཤུགས་ཀྱིས༎ བོད་དོན་བདེན་པའི་རུ་ཚོན་འཕྱར་དང་ལྷན༎ དགྲ་བོའི་རྫུན་འབག་དབྲལ་བ་ཉུང་ཉུང་མིན༎
ཕྱོགས་འདིའི་བོད་རིགས་ཚོགས་པའི་གནས་སྟངས་ཚུལ༎ ཐོས་ཚེ་སྤྲོ་བའི་ཚོར་རླབས་འཕྱུར་དང་ལྷན༎ ལག་དེབ་ལྗང་ཁུའི་འགྱུར་འགྲོས་གནས་བབ་དང༌༎ གྲོས་ཚོགས་དྲི་བའི་དོགས་པའི་འཕྱངས་འཕྲུལ་དཔྱངས༎
ཕྱག་རོགས་སྤྱི་འཐུས་བཞི་དང་གཞུང་ཚབ་ཀྱིས༎ འཛམ་གླིང་ཁ་འཐོར་བོད་རིགས་ཡོངས་རྫོགས་ཀྱིས༎ ཆིག་སྒྲིལ་དཔུང་པའི་ནུས་ཤུགས་བརྟན་པོ་ཡིས༎ བདེན་དོན་རྩོད་ལེན་དགོས་པའི་དྲན་སྐུལ་གནང༌༎
ཁ་ཤགས་སྒྱུ་རྩལ་སྨྲ་བ་དཔལ་ཚེ་ཡི༎ ལྗང་གུ་གསུམ་གྱི་གསང་བའི་གཏམ་བརྒྱུད་ལས༎ རང་དབང་ལག་དེབ་ལྗང་ཁུའི་རིན་ཐང་དང༌༎ གལ་ཆེའི་རང་བཞིན་ལྡན་པའི་དྲན་གསོ་གཏོང༌།།
དམངས་གཙོའི་ལྟ་གྲུབ་ལྡན་པའི་གྲོས་ཚོགས་ནང༌༎ སྨྲ་བརྗོད་རང་དབང་ཡོད་པའི་བགྲོ་གླེང་ཐོག། གྲོས་འཆར་བགྲོ་གླེང་ལངས་འདུག་གང་བྱས་ཀྱང༌༎ ཁྲིམས་དང་སྒྲིག་འགལ་མིན་པའི་ཚུལ་ལུགས་ཞུས༎
སུམ་སྟོང་བདུན་བརྒྱའི་འཐུས་མི་ཚོགས་ན་ཡང༌༎ གཏམ་བརྗོད་རང་དབང་མེད་པའི་གུང་ཁྲན་གྱི༎ གྲལ་བསྟར་འགྲིགས་པའི་སྣང་བརྙན་རྫུན་འབག་གིས༎ རང་དབང་བདེན་པའི་ཚོགས་རར་འགྲན་ནུས་མིན༎
གྲོས་ཚོགས་ལས་རིམ་བརྒྱ་སྟོང་དུ་མ་ལས༎ ཆ་ཤས་ཤིག་གི་རྐང་པ་ཙམ་ཞིག་ལ༎ ཐག་གཅོད་མ་བྱུང་རེ་ཞིག་ཕྱིར་འགྱངས་ཀྱང༌༎ ལས་རིམ་གཞན་དག་རྩ་བརླག་སོང་བ་མེད༎
བོད་རྒྱའི་ཟླའི་ཛ་དྲག་མེ་རླབས་འཕྱུར་བ་དང༌༎ འགག་ལ་ཐུག་པའི་རྩ་དོན་གཉན་འཕྲང་སྐབས༎ གཅིག་རྒྱབ་གཅིག་མཆོང་གནང་བའི་ལོ་རྒྱུས་ལས༎ ཕྱིར་བཀྱེད་བྱས་པའི་གཏམ་རྒྱུད་མེད་ཚུལ་གླེང༌༎
རྒྱང་རིང་ནུབ་ཕྱོགས་གནས་སྡོད་བོད་རིགས་ཚོ༎ མཉམ་དུ་འཛོམས་པའི་དགའ་སྟོན་གསོལ་ཚིགས་ཐོག༎ དྲན་རྟེན་མཚོན་པའི་འདྲ་པར་བཏབ་པ་དང༌༎ བྱུང་འདས་གཏམ་གྱི་སྒོ་མོ་ཅི་ཡང་ཕྱེས༎
སྐྱེས་ཡུལ་གཅིག་པའི་མི་དང་སྤུན་མཆེད་འགས༎ གདན་ཞུས་ངོ་ལྡོག་མ་ནུས་ཁྱིམ་དུ་སོང༌༎ ཁྲག་དྲི་བྲོ་བའི་གཞིས་ཀྱི་དྲག་གནོན་དང༌༎ མི་ཡུལ་འགྲིམས་པའི་ལོ་ཟླའི་རྒྱུད་རིམ་གླེང༌༎
ད་ནི་ནམ་ཕྱེད་རྒྱལ་བའི་དཀྱིལ་འཁོར་ཟིན༎ ཤར་གླིང་ཡུལ་གྲུར་སྐྱ་རེངས་འཆར་ལ་ཉེ༎ གཉིད་ཀྱོགས་བརྒྱབ་ནས་མགོ་བོ་མི་ཐེག་པས༎ རྨི་ལམ་མགྲོན་པོའི་སྔོན་བརྡ་གཏོང་ན་རན༎
2009།11།15།མཚན་མོ་ ཆུ་ཚོད་ 12.30 ཐོག་བྷེལ་ཇམ་གྲོང་ཁྱེར་བྷ་ར་སིལ་(Brussel)སྤུན་ནོར་བུའི་ཁྱིམ་དུ་བྲིས། བྷེལ་ཇམ་གྲོས་ཚོགས་འོག་མ།
མག་མོག་མཚན་གྱི་རྒྱལ་མོའི་ཕང་ཁ་ནས།། འཁྲུལ་སྣང་རྨི་ལམ་སྒྱུ་མའི་གར་ལ་བལྟས།། ཞོགས་པའི་སྐྱ་མདའ་རྣོན་པོས་དཀྲོགས་པ་དང༌།། ཞོགས་ཟས་ཟོས་ནས་མེ་འཁོར་ནང་དུ་ཞུགས།།
བྷ་རེལ་ཛི་ཡི་གྲོང་ཁྱེར་སླར་ཡང་གཤགས།། བྷེལ་ཇམ་གྲོང་ཁྱེར་འོག་མའི་ལས་ཁུངས་འགྲིམས།། ཟོལ་མེད་སྤྲོ་བའི་ཕེབས་གསུ་རྒྱསཀྱིས།། གཞུང་ལས་ཁང་དུ་མཉམ་མཛོམས་གོ་སྐབས་ཐོབ།།
མཐོ་སྒང་གང་ཀྱི་རྒྱལ་མོའི་དབུ་རྩེ་ལ།། དམར་པོའི་ཉི་ཟེར་འབར་བའི་མཇུག་སྣེ་ནས།། ཡར་ཀླུང་གཙང་པོའི་ཁྲག་རྒྱུན་མ་བསྐམས་པར།། ངུ་འབོད་རླབས་རིས་གཡོ་བའི་གནས་ཚུལ་ཞུས།།
སྒང་དྲུག་རི་སུལ་འཕར་སྤྱང་གཏུམ་པོས་གང༌།། རྨ་འབྲི་གཙང་པོའི་རླབས་རྒྱུན་ཁྲག་དང་འདྲེས།། ས་བྱི་ཞི་རྒོལ་ས་ཆེ་གཡོ་བའི་སྣེ།། དྲག་མཚོན་འཁོར་ལོ་བསྐོར་བའི་ལོ་རྒྱུས་ཞུས།།
གདོང་གི་བཤུ་སྐོག་བཙན་གྱིས་འཛུ་མ་ན་ཡང༌༎ མིག་གི་འཆི་མ་ངང་གིས་འབྱིན་པའི་ཚུལ།། མཐོང་ཚེ་གདུང་བའི་སེམས་པ་མཉམ་བསྐྱེད་ཀྱིས།། སེམས་གསོ་ཐེབས་པའི་གསུང་ལེན་དལ་གྱིས་འཇོ།།
བྱུང་འདས་བགྲངས་པའི་གཏམ་གླེང་ཟུར་དུ་འཇོག། ད་ལྟའི་དགོས་ངེས་ལག་བསྟར་རྩལ་དུ་བཏོན།། འབྱུང་འགྱུར་བརྟན་ལྷིང་ལྡན་པའི་འཆར་འགོད་བཅས།། བདེན་པའི་རྩོད་ལེན་རྒྱུན་འཁྱོངས་དགོས་ཚུལ་གླེང༌།།
སྐབས་ལ་བབ་ཅིང་གནད་ལ་འཁེལ་བ་ཡི།། ཨི་ཏྲ་ལི་ཡི་གྲོས་ཚོགས་ཁང་ཆེན་ནང༌།། ཡོབ་རོབ་གྲོས་ཚོགས་བོད་དོན་ཚོགས་ཆེན་ཐོག། བདེན་པའི་ཆ་རྐྱེན་གང་དགོས་ཞིབ་མོར་གླེང༌།།
ཕན་ཚུན་མཛའ་བའི་གསེར་ཐག་མ་གློད་པར།། གཞུང་ལས་ཁང་ནས་གྱེས་མཇལ་དལ་གྱིས་ཞུས།། ཕེབས་བསྐྱེལ་དང་བཅས་སྒོ་ཡི་ཕྱི་ལ་ཐོན།། ཕྱིར་མིག་ཅེར་བཞིན་གྲོས་ཚོགས་གོང་མར་ཉུལ།།
༢༠༠༩།༡༡།༡༦།ཉིན་གུང་བྷེལ་ཇམ་ཡོབ་རོབ་བོད་ཀྱི་དོན་གཅོད་ལས་ཁང་དུ་བྲིས།
བྷེལ་ཇམ་གྲོས་ཚོགས་གོང་མ། ༢༠༠༩།༡༡།༡༦།ཉིན་གུང།
མོ་ཏྲ་འགྲོ་འོང་འཚང་ཀ་ཆེ་ན་ཡང༌།། གྲོང་ཁྱེར་གཞུང་ལམ་ཁོར་ལག་ཧ་ཅང་ཡངས།། གྲང་ལྷག་བསིལ་བའི་མདའ་མོ་རྣོ་ན་ཡང༌།། གྲོས་ཚོགས་གོང་འོག་བར་ཐག་ཤིན་ཏུ་ཉེ།།
སེམས་ཀྱི་ཚོ་རིས་སྐྱོ་བས་གཟི་ན་ཡང༌།། ལྟད་མོ་མིག་གི་ལོངས་སྤྱོད་ཅི་བས་ཆེ།། དུས་ཀྱི་ཁུག་པའི་སྐར་ཆ་འགའ་ཡི་སྣེར།། བྷེལ་ཇམ་གྲོས་ཚོགས་གོང་མའི་སྒོ་འགྲམ་སླེབས།།
དུས་ཚིགས་བཀོད་བསྒྲིགས་སྔོན་ནས་བྱས་པ་ལྟར།། འབྲེལ་ཡོད་འཐུས་མིའི་གཞུང་ལས་ཁང་དུ་བཅར།། སྤྲོ་སེམས་འཁོལ་བའི་ཕེབས་གསུའི་སྣེ་ལེན་བཅས།། ལྷན་དུ་འཛོམས་པའི་གོ་སྐབས་ལྷུག་པོར་ཐོབ།།
གཞིས་ལུས་བོད་མིའི་བདེན་པའི་ཞི་རྒོལ་ལ།། དམར་པོའི་གཞུང་གི་མཚོན་ཆའི་དྲག་གནོན་དང༌།། དྲང་བདེན་མིན་པའི་མནར་གཅོད་འདྲ་མིན་འོག། བསད་བཟུང་རྡུང་བརྡེགས་བྱས་པའི་ལོ་རྒྱུས་གླེང༌།།
དགྱེ་ནས་མ་བསྡད་དཔྲལ་རིས་ས་ལ་དྲུད།། དགོད་ནས་མ་འཛུམ་མཆི་མས་གདོང་རིས་བརླན།། སྒེག་ནས་མ་འགྱིངས་ཐལ་མོ་སྙིང་ལ་བཀྲམས།། ལྷོད་ནས་མ་འདུག་རིག་པ་རྩད་ཀྱིས་བསྒྲིམས༎
བཤད་ན་རྫོགས་མཐའ་མེད་པའི་གནས་ལུགས་དང༌།། བསམ་ན་བཟོད་ཐབས་མེད་པའི་བརྙས་བཅོས་ཚུལ།། གྲོས་ཚོགས་འོག་མས་སྔར་ནས་མཁྱེན་ན་ཡང༌།། དྲན་གསོའི་མེ་ལྕེ་སླར་ཡང་ཐེངས་གཅིག་སྤར།།
གདུང་སེམས་མཉམ་དུ་བསྐྱེད་པའི་སེམས་ཁུལ་གྱིས།། ཁ་ཚ་ཁོག་ལ་གཏུགས་པའི་དོན་གྱི་གནད།། ད་ལྟར་དགོས་པའི་ལག་བསྟར་རྣོན་པོ་དང།། འབྱུང་འགྱུར་བརྟན་ལྷིངས་ལྡན་པའི་ལམ་སྟོན་གནང༌།།
ཚོགས་ལ་ཉེ་བའི་རམ་(Rome)གྱི་གྲོང་ཁྱེར་ནང༌།། ཡོབ་རོབ་གྲོས་ཚོགས་བོད་དོན་རྒྱབ་སྐྱོར་ལ།། དགོས་ངེས་རེ་བའི་བདེན་པའི་ཆ་རྐྱེན་ཁག། དོན་སྙིང་ལྡན་པའི་བཀའ་མོལ་ལྷུག་པོར་གནང༌།།
ལྷོད་མེད་བརྩེ་མདངས་མཚོན་པའི་གཏམ་མཇུག་སྣེར།། གྱེས་ཁའི་འཚམས་སྦྱོར་འདྲ་པར་བསྐྱོན་པའི་རྗེས།། གཞུང་ལས་ཁང་ནས་དལ་གྱིས་ཕྱི་ལ་ཐོན།། མོ་ཏྲའི་ནང་ནས་དོན་གཅོད་ཁང་ལ་བསྐྱོད།།
གཞུང་ཚབ་་ཁང་གི་ལས་བྱེད་ལྷན་དགྱེས་དང༌།། ལྷན་ཅིག་དགུང་ཟོས་གསོལ་སྟོན་གཤོམ་པའི་ཐོག། སྦི་སྦི་སི་ཡི་བརྙན་འཕྲིན་ལྟ་བའི་ཞོར།། གཞིས་བྱེས་བོད་དོན་གླེང་པའི་འུར་གྱིས་བཀང༌།།
ཐུན་གསུམ་མཚོན་མོར་དགེ་ཕྲུག་གཅིག་པའི་བུ།། སྦྱིན་པའི་ཁྱིམ་དུ་བསུས་ནས་སྲིང་མོའི་གཞས།། གཏོང་གིན་འདས་པའི་ལོ་ཟླའི་བྱུང་བ་གླེང༌།། མཚན་ཕྱེད་ཡོལ་རྗེས་ཉིན་ཐོ་བྲིས་ནས་ཉལ།།
༢༠༠༩།༡༡།༡༦།དགུང་མོར་སྦྱིན་པའི་ཁྱིམ་དུ་བྲིས།
ཨི་ཊ་ལིར་ཐེངས་དང་པོར་བསྐྱོད་པ། 2009།11།10། མཚན་མོར།
སྤྲ་དང་སྤྲེ་འུའི་འཚང་ཁ་ཆེ་བ་ཡི༎ དྷ་སའི་ནགས་ཀླུང་རེ་ཞིག་གྱེས་མཇལ་བྱས༎ མོ་ཊའི་ནང་ནས་པ་ཊམ་ཀོ་ཊའི་བརྒྱུད༎ ཨེ་སི་མེ་འཁོར་འགྲིམས་ནས་ལྡི་ལིར་འབྱོར༎
དེ་སྔོན་ནུབ་ཕྱོགས་ཨ་རིར་སློབ་དཔོན་དང༌༎ འཇར་མན་དབྱིན་ལོན་སོགས་སུ་བསྐྱོད་པའི་སྐབས༎ ཨ་གསར་འགྲོ་རླུང་ལངས་པོའི་འཚུབ་མ་ཡིས༎ སེམས་ཀྱི་ཚོར་སྣ་འཁྲུག་པ་ཉུང་ཉུང་མིན༎
ད་ནི་ལངས་ཚོའི་འཕེལ་ཁ་གྲིབས་པ་དང༌༎ རྒྱུན་ལྡན་འགྲོ་བསྐྱོད་མང་བས་སུན་ན་ཡང༌༎ ཤིན་ཏུ་གལ་ཆེའི་འགྲོ་དོན་ལྡན་པས་ན༎ ཐེངས་འདིའི་ཕྱོགས་བསྐྱོད་སྤྲོ་བ་ཅི་བས་བརྟས༎
ཤར་ནུབ་རྒྱལ་མཚམས་Tukiཊུ་ཀི་གནམ་གྲུ་ན༌༎ ས་གཞི་གློག་གི་སྐར་ཚོགས་བཀྲམས་པའི་འཚོམས༎། ཁད་ཀྱིས་གཤོག་ནས་གནམ་གྱི་མཐོངས་ན་འཛེགས༎ གནམ་གྱི་སྐར་མའི་གྲལ་གསེབ་ཤུགས་ཀྱིས་འཕུར༎
མཚོ་དང་མཚེའུས་འགྲོ་ལ་མ་མ་བཀག་ཅིང༌༎ རི་དང་བྲག་གིས་འཕུར་ལམ་མ་སྒྲིབ་པར།། སྤྲིན་དང་སྨུག་པོའི་འབབ་སྟེགས་ལས་འགངས་ཏེ༎ གནམ་སྔོན་མཐོངས་ནས་ཏུ་ཀི་གནམ་ཐང་འབྱོར༎
ཡོབ་དངུལ་འགྲོ་རྒྱུག་ཆེ་བའི་ཤར་གླིང་གི༎ ཏུ་ཀི་གནམ་ཐང་ཁོར་ལག་ཤིན་ཏུ་ཡངས༎ འཕུར་བསྐྱོད་གནམ་གྲུ་འཚང་ཁ་ཅི་བས་ཆེ༎ ཚོང་དང་ཟ་ཁང་འདུ་ལོངས་གཞན་ལས་བྲེལ༎
རྗེས་མའི་གནམ་གྲུ་ཆུ་ཚོད་དྲུག་ལ་སྒུག། མདང་གི་ནུབ་མོར་གཉིད་ཀྱི་གོ་སྐབས་བརླགས༎ ད་ནི་གཉིད་ནས་མགོ་བོ་མི་ཐེག་ཀྱང༌༎ མི་ཚོགས་གསེབ་ཏུ་གཙོག་ནས་བསྡད་ཁུལ་བྱས༎
སྒྲིག་གིས་བཀོད་པའི་དུས་ཚིགས་ཟིན་པ་དང༌༎ ཊུ་ཀི་ཡུལ་ནས་གནམ་གྱི་མཐོངས་ན་མཛེགས༎ ཟུར་བཞི་སྒོར་བའི་སྒེར་ཁུང་ཆུང་ཆུང་ནས༎ གྲོང་གི་བཀོད་པ་རི་མོ་ཇི་བཞིན་མཐོང༌༎
ཐོགས་མེད་གནམ་གྱི་དགུ་ཚིགས་ཤུགས་ཀྱིས་གཤགས༎ ཤར་མཐའ་ཊུ་ཀི་རྒྱལ་མཚམས་ཧད་ཀྱིས་བརྒལ༎ སྤྲིན་དང་སྨུག་པ་འཐུག་པོའི་བར་སྲུབ་ནས༎ ཨི་ཊ་ལི་ཡི་གདོད་མའི་རྒྱ་མཚོ་མཐོང༌༎
ཉིན་བྱེད་འོད་སྣང་ནུབ་ནས་དལ་གྱིས་ནུབ༎ དགུང་ཐུག་ ལྷུག་པོར་རོལ་བའི་གྲ་བསྟར་ཁྲོད༎ འདས་དང་ད་ལྟ་མ་འོངས་ཚོད་དཔག་གིས༎ ཅི་མ་ཡིན་ལ་ཆུ་ཚོད་ཁ་ཤས་བསྐྱལ༎
ད་ནི་མཚན་མོ་ཆུ་ཚོད་བཅུ་གཉིས་རེད༎ གནམ་ས་བར་སྣང་འགྲིམས་པའི་ཉོབ་སྣང་གིས༎ གཉིད་ཀྱོགས་བརྒྱབ་ནས་མགོ་བོ་མི་ཐེག་པས༎ ད་ནི་ཉལ་ནས་རྨི་ལམ་སྒུག་ན་རན༎ 2009།11།11། མཚན་མོར་ཆུ་ཚོད་ 12་ ཐོག ཨི་ཊ་ལི་རམ་གྱི་གྲོང་ཁྱེར་དུ་ཡོད་པའི་དགའ་བྱང་ཆོས་ཚོགས་ནང་དུ་བྲིས།
མ་ནིའི་རྒྱུན།
མ་ནིའི་རྒྱུན།
སྤྱན་རས་གཟིགས་ཀྱི་གཟུངས་སྔགས་མ་ཎི་རྒྱུན་མི་ཆད་པ་འདོན་པའི་མཐུན་རྐྱེན་སྦྱོར་བ། །
མ་ཕང་འཇམས་ཆུང་།
མ་ཕང་འཇམས་ཆུང་།
པུ་ཧྲེངས་རྫོང་མ་ཕམ་གཡུ་མཚོའི་གཡས་གཡོན་གྱི་ས་ཁུལ། །
མ་ཎིའི་ཐུན།
མ་ཎིའི་ཐུན།
མ་ཎི་འདོན་པའི་སྒྲ་རྒྱུན་མི་ཆད་པར་བྱེད་སྲོལ་ཡོད་པའི་ཐུན་པ། །
མ་ནུ་བཅུ་བཞི །
མ་ནུ་བཅུ་བཞི །
མ་ནུ་ཞེས་པ་ལེགས་སྦྱར་གྱི་སྐད་དེ་མིའམ་མིའི་རིགས་ཞེས་པའོ། །སྔར་རྒྱ་གར་དུ་མིའི་རིམ་པ་མི་འདྲ་བ་བཞིར་ཕྱེ་བའི་ནང་ནས་རྒྱལ་རིགས་ལ་རྐང་ཐང་དང་།  རྟ་པ། གླང་ཆེན། ཤིང་རྟ་པ་བཞི་དང་། བྲམ་ཟེའི་རིགས་ལ་ནགས་གནས་དང་།  ཁྱིམ་གནས།  དཀའ་ཐུབ་པ་གསུམ།  རྗེ་རིགས་ལ་ཡིག་མཁན་དང་། ཚོང་པ། སྨན་པ་གསུམ། དམངས་རིགས་ལ་ས་གཞི་རྨོ་བ་དང་། བ་ལང་སྐྱོང་བ། འཇིམ་ལས་པ། ཁྱིམ་གནས་པ་བཞི་བཅས་བསྡོམས་ནས་བཅུ་བཞི་ཡོད། །
སི་ཅི་ལིའི་སྐད།
སི་ཅི་ལིའི་སྐད་ནི་སི་ཅི་ལི་ཡ་དུ་བེད་སྤྱོད་བྱེད།
༄༅༎ ཡོངས་ཁྱབ་གསལ་བསྒྲགས་འགྲོ་བ་མིའི་ཐོབ་ཐང༌།
དོན་ཚན་དང་པོ།
ཧྲང་ཧའེ་གྲོང་ཁྱེར།
ཧྲང་ཧེ་(རྒྱ་སྐད།:上海)ནི་རྒྱ་ནག་གི་གྲོང་ཁྱེར་ཞིག་རེད།
སི་ཅི་ལི་ཡ།
སི་ཅི་ལི་ཡ་ངམ་སི་ཅི་ལི་(ཨི་ཏ་ལིའི་སྐད་དང་སི་ཅི་ལིའི་སྐད།: Sicilia)ནི་ལྷོ་ཡུ་རོབ་དང་བྱང་ཏི་ཀྲུང་ཧའེ་རྒྱ་མཚོ་གླིང་གི་གླིང་ཕྲན་ཆེ་ཤོས་དང་ཨི་ཏ་ལི་རང་སྐྱོང་ས་ཁུལ་ཞིག་རེད།
ལ་ཊིན་ནས་ཆད་པའི་ཡུལ་སྐད།
ལ་ཊིན་ནས་ཆད་པའི་ཡུལ་སྐད་ནི་ཧིན་རྡུ་དང་ཡོ་རོབ་ཀྱི་སྐད་ཁོངས་ཡིན།
ཕ་ལེར་མོ། (ཞིང་ཆེན།)
ཕ་ལེར་མོ་(ཨི་ཏ་ལིའི་སྐད་དང་སི་ཅི་ལའི་སྐད།: Provincia di Palermo)ནི་སི་ཅི་ལིའི་ཞིང་ཆེན་དགུའི་ནང་གི་ཡ་གྱལ་ཅིག་རེད།
པ་ཀི་སི་ཐན
ཕ་ཀི་སི་ཐན་ནི་ལྷོ་ཨེ་ཤ་ཡའི་ནང་གི་རྒྱལ་ཁབ་ཅིག་ཡིན་པ་དང། དེའི་རྒྱལ་ས་ནི་ཨི་སི་ལམ་བོ་རེད། དེ་ནི་རྒྱ་གར་དང་ཨི་རན། ཨབ་གྷན་སི་ཐན། རྒྱ་ནག་བཅས་ཀྱི་འཁྲིས་སུ་ཡོད་ལ། གཞུང་འབྲེལ་གྱིས་ཕ་ཀི་སི་ཐན་ཨི་སི་ལམ་སྤྱི་མཐུན་རྒྱལ་ཁབ་ཅེས་འབོད་ཀྱིན་ཡོད། ཕ་ཀི་སི་ཐན་ལ་ལྷོ་ཕྱོགས་ཀྱི་ཨ་རབ་རྒྱ་མཚོའི་འགྲམ་བརྒྱུད་དུ་རྒྱ་མཚོའི་ངོགས་མཚམས་རིང་བོ་ཞིག་ཡོད། འཛམ་གླིང་སྟེང་ཕ་ཀི་སི་ཐན་མི་འབོར་མང་ཤོས་ཨང་དྲུག་པར་སླེབས་ཡོད་པ་དང་། ས་ཆ་སྤྱིའི་རྒྱ་ཁྱོན་ལ་སྤྱི་ལེ་གྲུ་བཞི་མ་༨༨༠༩༤༠(དེའི་ཁོངས་སུ་ཨ་ཙག་ཁ་ཞི་མིར་དང་གྷེལ་ཇིག་བྷལ་སི་ཐན་གྱི་ཕ་ཀི་སི་ཐན་གྱིས་འཛིན་སྐྱོང་བྱས་པའི་མངའ་ཁོངས་རྣམས་ཚུད་ཡོད།)ཡོད་པས། འཛམ་གླིང་སྒང་གི་རྒྱལ་ཁབ་ཆེ་ཤོས་ཨང་༣༤པར་སླེབས་ཡོད་ལ་འཛམ་གླིང་སྟེང་གི་དམག་མི་མང་ཤོས་ཨང་བདུན་པར་སླེབས་ཡོད། ཕ་ཀི་སི་ཐན་གྱི་རྒྱལ་ས་ནི་ཨི་སི་ལམ་པོ་ཡིན།
མིང་འབྱུང་ཚུལ།
ཕ་ཀི་སི་ཐན་(Pākistān)ཞེས་པའི་མིང་དེ་ནི་ཕིར་ཞི་ཡ་དང་ཡུར་དྲུ་གཉིས་ཀྱི་སྐད་ཡིག་ནང་དྭངས་གཙང་གི་ཡུལ་ཞེས་པའི་དོན་ཡིན། ལྷོ་དབུས་ཨེ་ཤ་ཡའི་རྒྱལ་ཁབ་རྣམས་དང་མངའ་ཁུལ་མང་པོ་ཞིག་གི་མཇུག་ཏུ་སི་ཐན་(stan)ཞེས་པའི་ཡིག་འབྲུ་འདི་ཡོད། དཔེར་ན་ཨབ་གྷན་སི་ཐན་དང་ཕ་ཀི་སི་ཐན། བྷ་ལུ་ཆི་སི་ཐན། ཁུར་དྲི་སི་ཐན། ཏུར་ཀི་སི་ཐན་ལྟ་བུ་ཡིན། ཡིག་འབྲུ་དེ་ནི་སྡོད་པ་དང་གནས་པ་ཡི་དོན་སྟོན་པའི་སི་ཐ་(STA)ཞེས་པའི་ཨི་རག་སྐད་ཡིག་གི་ཡིག་འབྲུ་དེ་རྩ་བ་བྱས་ནས་གྲུབ་པ་ཡིན་ལ། དེ་ནི་ས་ཆ་(མི་སྡོད་སའི་གནས།)དང་ཕ་ཡུལ་དང་རྒྱལ་ཁབ་ཅེས་པའི་དོན་ལ་གོ།
ལོ་རྒྱུས།
སྤྱི་ལོ་༡༩༤༦ལོར་ཕ་ཀི་སི་ཐན་གྱིས་དབྱིན་ཇི་ར་ཇིའི་རྒྱ་གར་གོང་མའི་རྒྱལ་ཁབ་ལས་རང་བཙན་ཐོབ། གནའ་བོའི་ཕ་ཀི་སི་ཐན་ནང་གི་ཐོག་མའི་མི་རིགས་རྣམས་ལོ་ངོ་༩༠༠༠སྔོན་ནས་འཚོ་སྡོད་བྱས་ཡོད་པ་དང་། མི་རིགས་དེ་རྣམས་ཀྱིས་ཨན་ཌ་སི་ལུང་པའི་དཔལ་ཡོན་དར་དུ་བཅུག་ཅིང་། དེ་ནི་གོ་ལའི་སྟེང་གི་ཆེས་རྙིང་བའི་དཔལ་ཡོན་གཅིག་ཏུ་གྱུར་ཡོད། དེའི་རྗེས་སུ་བི་ཌ་བའི་དུས་སྐབས་(Vedic period)སླེབས་པ་རེད་ལ་དེའི་ཁོངས་སུ་རྒྱ་གར་གྱི་ནུབ་བྱང་ས་ཆ་མང་པོ་ཡང་འདུས་ཡོད་པ་དང་། སྤྱི་ལོ་༡༩༧༡ལོའི་བར་དུ་ཕ་ཀི་སི་ཐན་གྱི་ཁོངས་སུ་བྱང་ཤར་རྒྱ་གར་མངའ་ཁུལ་གྱི་ས་ཁུལ་ཞིག་ཀྱང་ཚུད་ཡོད་ལ། དེ་ནི་དེང་སང་བྷང་ག་ལ་ཞེས་པ་དེ་ཡིན། རྒྱ་གར་རྐང་དམག་དང་ནུབ་བྷན་གྷལ་གྱི་མེ་ཐྲོ་བྷ་ཧི་ནིའི་རྒྱ་གར་དང་བྷང་ག་ལ་མནའ་འབྲེལ་གྱི་དམག་མི་མཉམ་འབྲེལ་ཚོགས་པ་དང་ལྷན་དུ་དམག་འཁྲུག་ཅིག་བྱུང་རྗེས་ས་ཁུལ་དེ་གཞན་ལག་ཏུ་ཤོར། ཉེ་བའི་དུས་སྐབས་སུ་ཕ་ཀི་སི་ཐན་ནི་འཛམ་གླིང་ཆབ་སྲིད་རྣམས་ཀྱི་གཙོ་བོ་རུ་གྱུར་ཡོད་དེ། ཐོག་མར་སྤྱི་ལོ་༡༩༧༩ལོའི་ཨུ་རུ་སུའི་བཙན་འཛུལ་གྱི་རྗེས་སུ་ཨབ་གྷན་སི་ཐན་ནང་གྷུ་རི་ལ་སི་ལ་རྒྱབ་སྐྱོར་བྱས་པའི་རྒྱུ་མཚན་གྱིས་ཡིན་ལ། ཕྱིས་སུ་སྤྱི་ལོ་༡༩༩༠ཡི་ལོ་དག་གི་སྐབས་ཨབ་གྷན་སི་ཐན་ནང་ད་ལེ་བྷན་སྲིད་ལུགས་ལ་མཉམ་འབྲེལ་དང་རྒྱབ་སྐྱོར་བྱས་པས་ཡིན། ཅི་ལྟར་ཡང་སྤྱི་ལོ་༢༠༠༠ནས་བཟུང་། ཕ་ཀི་སི་ཐན་གྱིས་རྩ་བའི་ཆ་ནས་ཨབ་གྷན་སི་ཐན་ནང་གི་ད་ལེ་བྷན་སྲིད་ལུགས་མེད་པར་བཟོ་རྒྱུ་དང་། ཐོག་མའི་གྲུབ་མཐར་དད་མཁན་གྱི་དྲག་སྤྱོད་རིང་ལུགས་ལ་ངོ་རྒོལ་དམག་འཁྲུག་བྱེད་པའི་ནང་ནུབ་ཕྱོགས་རྒྱལ་ཁབ་རྣམས་ཞུགས་པར་རྒྱབ་སྐྱོར་བྱེད་ཀྱིན་ཡོད།
ཕ་ཀི་སི་ཐན་ནི་མནའ་འབྲེལ་རྒྱལ་ཁག(Commonwealth)གི་ཁོངས་མི་ཞིག་ཡིན་མོད། ཤར་ཕ་ཀི་སི་ཐན་ནང་གི་དམག་འཁྲུག་དེའི་རྗེས་སུ་མནའ་འབྲེལ་རྒྱལ་ཁག་ཁོངས་ནས་ཕུད་(སྤྱི་ལོ་༡༩༧༢ནས་༡༩༨༩བར།)ཡོད་པ་དང་། སྤྱི་ལོ་༡༩༩༩ནས་༢༠༠༧ལོ་བར་ཡང་བསྐྱར་ཁོངས་མི་རུ་གྱུར། སྤྱི་ལོ་༢༠༠༧ལོ་ནས་ཅུང་ཙམ་ཞིག་གི་རིང་མནའ་འབྲེལ་རྒྱལ་ཁག་ལས་ཕུད་རྗེས། སྤྱི་ལོ་༢༠༠༨ལོ་ནས་སྔར་བཞིན་ཁོངས་མི་རུ་གྱུར་ཡོད།
སྲིད་གཞུང།
ཕ་ཀི་སི་ཐན་ལ་སྤྱི་མཐུན་གྲོས་ཚོགས་ལམ་ལུགས་ཤིག་ཡོད་པ་དང་། རྒྱལ་ཁབ་ཀྱི་དབུ་ཁྲིད་ནི་ཐད་ཀར་འོས་འདེམ་བྱུང་བ་མ་ཡིན་པའི་སྲིད་འཛིན་ཡིིན་ལ། ཁོང་ནི་མཉམ་འབྲེལ་དཔུང་དམག་གི་རྒྱལ་ཡོངས་དམག་སྤྱི་ཆེན་མོ་ཡང་ཡིན། སྲིད་གཞུང་གི་འགོ་གཙོ་སྲིད་བློན་ཡིན་པ་དང་ཁོང་ཡང་ཐད་ཀར་འོས་འདེམ་བྱུང་པ་མིན།
སྲིད་འཛིན་བསྐོར་བཞག་དང་དེའི་དུས་ཡུན་ནི་རྩ་ཁྲིམས་ལྟར་ན་སྲིད་བློན་གྱི་ལས་འགན་དུས་ཡུན་དང་བསྟུན་མི་དགོས་པར་རང་བདག་ཡིན། རྒྱལ་ཁབ་ཀྱི་འོས་བསྡུ་ཚོགས་པ་(དེ་ནི་གྲོས་ཚོགས་གོང་མ་དང་རྒྱལ་ཡོངས་སྤྱི་འཐུས་ལྷན་ཚོགས་དང་མངའ་སྡེ་བཞིའི་སྤྱི་འཐུས་ལྷན་ཚོགས་བཅས་ཀྱིས་མཉམ་དུ་གྲུབ་པ་ཡིན།)ཡིས་དུས་ཡུན་ལོ་ལྔའི་རིང་འགན་འཁུར་བའི་ཕ་ཀི་སི་ཐན་གྱི་སྲིད་འཛིན་གྱི་ངོ་ཚབ་ཏུ་དབུ་ཁྲིད་ཅིག་འདེམ་པ་ཡིན། སྲིད་བློན་ནི་དུས་རྒྱུན་རྒྱལ་ཡོངས་སྤྱི་འཐུས་ལྷན་ཚོགས་ཀྱི་ཆེས་ཆེ་བའི་ཚོགས་པ་ཡི་དབུ་ཁྲིད་ཡིན་པ་དང་། སྤྱི་མཐུན་ཁྲིམས་བཟོ་ལྷན་ཁང་གི་གྲོས་ཚོགས་གཉིས་ལས་བྱུང་བའི་བློན་ཆེན་རྣམས་ཀྱི་བཀའ་ཤག་གིས་ཁོང་ལ་རོགས་རམ་བྱེད་ཀྱིན་ཡོད།
ཆབ་སྲིད།
ཕ་ཀི་སི་ཐན་ནི་གཞུང་འབྲེལ་གྱིས་སྤྱི་མཐུན་མི་སེར་རྒྱལ་ཁབ་ཅིག་ཡིན་མོད། འོན་ཀྱང་དེའི་ལོ་རྒྱུས་ནང་གི་དུས་ཡུན་རིང་པོ་ཞིག་གི་སྐབས་སུ་དམངས་གཙོའི་རྒྱལ་ཁབ་ཅིག་དང་དམག་མིའི་སྲིད་དབང་སྒེར་འཛིན་ལམ་ལུགས་སུ་འཕོ་འགྱུར་དུ་སོང་ཡོད། དམག་མི་སྲིད་དབང་སྒེར་འཛིན་པའི་གྲས་སུ་སྤྱི་ལོ་༡༩༦༠ལོའི་ཨ་ཡུབ་ཁན་དང་། སྤྱི་ལོ་༡༩༨༠ལོའི་ཙི་ཡུལ་ཧག་ཚུད་ཡོད།
སྤྱི་ལོ་༢༠༠༧ལོའི་ཟླ་༡༢ཚེས་༢༧ཉིན་ཕ་ཀི་སི་ཐན་མི་དམངས་ཚོགས་པའི་དབུ་ཁྲིད་བྷི་ན་ཙིར་བྷུ་ཐོ་ལྐོག་གསོད་ཐེབས་པ་དང་། རྒྱུ་མཚན་ཅི་ཡིན་ད་དུང་ཐག་གཅོད་ཐུབ་མེད།
འཛིན་སྐྱོང་ས་ཁོངས་ཁག
ཕ་ཀི་སི་ཐན་ནི་ཞིང་ཆེན་བཞི་དང་མངའ་ཁོངས་གཉིས་དང་དམིགས་བསལ་ས་ཁུལ་གཉིས་ཀྱིས་གྲུབ་ཡོད། དམིགས་བསལ་ས་ཁུལ་གཉིས་ནི་ཀ་ཞི་མིར་གྱི་ནང་དུ་ཡོད་པ་དང་། ཞིང་ཆེན་རྣམས་དང་མངའ་ཁོངས་ཁག་ས་ཁོངས་༢༦ལ་དབྱེ་བ་དང་ལྷན་དུ་ད་ལྟ་ཞིང་ཆེན་ཁག་ནས་ཐད་ཀར་དབྱེ་བའི་རྫོང་ཁོངས་༡༤༧ཡོད། རྫོང་ཁོངས་རེ་རེ་དེ་སེལ་(Tehsil)ཁག་ཏུ་བགོས་པ་དང་དེ་སེལ་རེ་རེ་ཡང་མཉམ་འབྲེལ་ལྷན་ཁང་ཁག་ཏུ་བགོས་ཡོད་ལ། ཕ་ཀི་སི་ཐན་ལ་ཁྱོན་དེ་སེལ་༥༩༦དང་མཉམ་འབྲེལ་ལྷན་ཁང་༦༠༠༠ཡོད།
རྒྱ་གར་དང་ཕ་གི་སི་ཐན། རྒྱ་ནག་བཅས་ཀྱིས་རང་རང་གི་ཐད་ནས་ལོགས་སུ་ཀ་ཞི་མིར་གྱི་མངའ་ཁུལ་ས་ཆ་རྣམས་སྟངས་འཛིན་བྱེད་ཀྱིན་ཡོད། རྒྱ་གར་དང་ཕ་ཀི་སི་ཐན་གྱི་ས་ཆ་རྣམས་ས་མཚམས་ཀྱི་ཐིག་ཅིག་གིས་ལོགས་སུ་བགོས་ཡོད་པ་དང་། ཕ་ཀི་སི་ཐན་དང་རྒྱ་ནག་གི་ས་མཚམས་ནི་རྒྱལ་སྤྱིའི་སྒང་གྲགས་ཡོད་ལ། རྒྱལ་ཁབ་འདི་གཉིས་བར་ཚོང་ལས་བྱེད་པ་ནི་རྒྱུན་ལྡན་དུ་གྱུར་ཡོད།
ས་ཁམས།
ས་ཁུལ་དེར་ས་ཡོམ་མང་པོ་འབྱུང་གིན་ཡོད་ལ་ད་བར་དུ་ས་ཡོམ་ཆེ་ཤོས་ནི་སྤྱི་ལོ་༢༠༠༥ལོར་གཙོ་བོ་ཀ་ཞི་མིར་ནང་ཁེལ་ཡོད་པའི་ས་ཡོམ་དེ་ཡིན་པ་དང། སྤྱི་ལོ་༢༠༠༥ལོའི་ཟླ་༡༠ཚེས་༨ཉིན་མི་༡༠༠༠༠༠ལྷག་ཤི་རྨས་བྱུང་ཡོད། ཕ་ཀི་སི་ཐན་གྱི་ས་ཁྱོན་ལ་སྤྱི་ལེ་གྲུ་བཞི་མ་༨༨༠༩༤༠ཡོད་པ་དང་། ཧ་ལམ་ཧྥ་རན་སི་དང་དབྱིན་ཇི་གཉིས་མཉམ་སྡེབ་ཀྱི་ས་ཁྱོན་དང་འདྲ་མཉམ་ཡིན་ལ། ཤར་ཕྱོགས་མངའ་ཁུལ་རྣམས་རྒྱ་གར་གླིང་ནང་དང་ནུབ་ཕྱོགས་དང་བྱང་ཕྱོགས་མངའ་ཁུལ་རྣམས་ཨི་རན་མཐོ་སྒང་དང་ཡོ་ཨའི་(ཡོ་རོབ་དང་ཨེ་ཤ་ཡ་གཉིས།)ས་གླིང་སྟེང་དུ་ཡོད། སྤྱི་ལེ་༡༠༤༦ཡོད་པའི་ཨ་རབ་རྒྱ་མཚོའི་ངོགས་མཚམས་ལོགས་སུ་བཀར་བའི་རྗེས་ནས། ཕ་ཀི་སི་ཐན་གྱི་ས་གཞིའི་ས་མཚམས་ལ་ཁྱོན་སྤྱི་ལེ་༦༧༧༤ཡོད་དེ། ནུབ་བྱང་ཕྱོགས་སུ་ཨབ་གྷན་སི་ཐན་ཡོད་པ་དང་ས་མཚམས་ལ་སྤྱི་ལེ་༢༤༣༠དང་། ཤར་ནུབ་ཏུ་རྒྱ་ནག་དང་ས་མཚམས་ལ་སྤྱི་ལེ་༥༢༣། ལྷོ་དང་ཤར་དུ་རྒྱ་གར་དང་ས་མཚམས་ལ་སྤྱི་ལེ་༢༩༡༢། ལྷོ་ནུབ་ཏུ་ཨི་རན་དང་ས་མཚམས་ལ་སྤྱི་ལེ་༩༠༩བཅས་ཡོད།